3 Lokasi Kediaman Paling Berbahaya Masih Didiami Manusia

Rumah merupakan salah satu keperluan asas paling penting manusia dalam mendapatkan tempat berteduh. Rumah juga menjadi pusat aktiviti kita dan keluarga, dengan lokasinya menjadi tempat pulang kepada kita setelah kita keluar melakukan aktiviti yang perlu kita lakukan.

Namun, bukan semua orang dapat menikmati kemudahan rumah yang selamat. Ada kalanya pemilik-pemilik rumah terpaksa meneruskan hidup di dalam rumah mereka yang tidak lagi selamat, berikutan faktor geografi, cuaca mahupun struktur rumah itu sendiri. Berikut adalah 5 contoh kediaman paling berbahaya dan berisiko tinggi di dunia, yang masih lagi didiami oleh manusia sehingga kini.

Castellfollit de la Roca merupakan sebuah kawasan pekan yang terletak di Catalonia, Sepanyol. Uniknya Castellfollit de la Roca ini berikutan kedudukannya yang terletak di sebuah tebing sepanjang 1 kilometer dengan ketinggian 50 meter dari aras tanah.

Castellfollit de la Roca terbentuk ekoran letusan lava gunung berapi yang mempunyai dua lapisan dan kemudiannya membeku membentuk satu tebing yang rata dan 'sesuai' untuk dijadikan penempatan. Rumah-rumah disitu dibuat oleh batu-bata yang terhasil daripada lava yang sejuk dengan satu jalan membahagikan pekan tersebut kepada dua bahagian.

Apa yang menakutkan di situ, adalah kediamannya yang kebanyakannya dibina betul-betul selari dengan tebing tersebut, membuatkan pekan kecil yang mempunyai penduduk seramai 1000 orang itu, kelihatan tidak seimbang.

Meteora Monasteries adalah 6 monasteri yang dibinia di sebuah formasi batu-batuan di Greece, semasa kurun ke 14. rahin Kristian ketika itu perlu mencari jalan bagi mengelakkan diri daripada ditangkap semasa kedatangan tentera Tukri ke Greece jadi mereka membina monasteri mereka di atas puncak batu-batuan yang ada, dengan 24 daripadanya berjaya dibina.

Sehingga ke abad ke 17, satu-satunya cara untuk individu naik dan turun atau mengangkut barangan, adalah menggunakan tali dan bakul. Kemudian tangga diukir daripada batu-batu yang berada di sekeliling monasteri tersebut bagi memudahkan manusia naik dan turun.

Pada tahun 2015, dilaporkan seramai 15 orang rahib Kristian dan 41 orang biarawati masih lagi menjadikan 6 struktur monasteri di situ sebagai kediaman mereka. (rujukan)

Projek besar-besaran membina bangunan-bangunan tinggi di sepanjang pantai Santos, Brazil membuatkan bangunan disiapkan dalam masa yang singkat. Apabila bangunan perlu disiapkan dengan cepat, projek pula berjalan dalam keadaan nak cepat siap.

Itulah yang berlaku pada 90 bangunan yang dibina di sepanjang pantai di Santos ini, ekoran tapaknya dikorek tidak mencecah permukaan batuan bumi. Yang anehnya, kebanyakan bangunan yang condong ini, masih berpenghuni dan penghuninya pula mempunyai beberapa masalah unik.

Mereka mempunyai perabot yang sentiasa perlu disendal atau disandar pada dinding, bola yang tidak mahu duduk diam mahupun hilang keupayaan untuk tuang air dengan sempurna kerana kedudukan cawan yang senget. Dijangkakan, andainya salah satu bangunan itu tumbang, berkemungkinan besar akan mengakibatkan beberapa bangunan lain turut sama tumbang. (rujukan)


7 Sepakan Penalti Panenka Terbaik Yang Dilakukan Ketika Saat Genting

Panenka merupakan teknik sepakan penalti yang berisiko tinggi dalam permainan bola sepak. Ia mungkin kelihatan mudah untuk dilakukan, dan mungkin juga kelihatan seperti satu teknik yang 'biasa-biasa' sahaja, tetapi perasaan gemuruh untuk melakukannya tidak dapat dinafikan. Larian yang dilakukan sebelum menyepak bola sama sahaja seperti penalti yang biasa dilakukan, namun aksi terakhir ialah dengan hanya melakukan chip atau lob, bukannya menyepak terus ke dalam gawang. Gerakan yang diluar jangkaan ini akan menyebabkan penjaga gol akan tertewas sepenuhnya jika ia berjaya dilakukan dengan sempurna.

Teknik ini adalah pilihan yang logik bagi penciptanya, Antonin Panenka, dan apabila ditanya mengapa beliau memilih untuk menggunakan teknik tersebut, beliau menjawab, "Saya memilih teknik penalti ini kerana saya nampak dan sedar ia adalah cara paling mudah dan senang untuk menjaringkan gol." Ramai pemain telah mencuba untuk meniru teknik Panenka ini dengan kadar kejayaan yang pelbagai. Ada yang berjaya, ada yang gagal. Jika sebelum ini kita melihat sepakan penalti panenka yang gagal, kali ini adalah senarai Panenka terbaik yang berjaya dilakukan di bawah tekanan yang tinggi dan juga dalam situasi yang getir.

Penalti Panenka terbaik akan sentiasa menjadi milik penciptanya: Antonin Panenka. Teknik ini dinamakan sempena nama beliau setelah beliau menghasilkan teknik itu buat kali pertama ketika mewakili Czechoslovakia menentang Jerman dalam perlawanan akhir  Kejuaraan Eropah pada tahun 1976.

Beliau menewaskan penjaga gol Jerman Sepp Maier untuk menjaringkan penalti terakhir ketika mereka menang 5-3 dalam penentuan sepakan penalti, yang menyaksikan mereka merangkul kejuaraan tersebut. Penentuan itu adalah yang pertama melibatkan pasukan Jerman dan kekal menjadi satu-satunya penentuan yang menyaksikan mereka tewas.

Keyakinan yang tinggi dan keberanian untuk melakukan aksi sebegitu, tambahan pula dalam perlawanan akhir, sangat mengagumkan.

Francesco Totti menggunakan teknik Panenka untuk menewaskan Edwin Van Der Sar pada penentuan sepakan penalti dalam perlawanan separuh akhir Euro 2000, setelah Itali dan Belanda seri tanpa gol selepas tamat 120 minit masa permainan.

Pada hari yang malang bagi Belanda yang menyaksikan mereka gagal menyempurnakan dua sepakan penalti dalam masa permainan sebenar dan tiga dalam penentuan penalti, Totti menambah garam dalam luka mereka dengan melakukan Panenka yang menarik dan membawa Itali ke perlawanan akhir.

Totti melakukan Panenka beberapa kali sepanjang kariernya dan ada yang gagal, namun tidak pada situasi yang genting ini.

Zinadine Zidane membuka jaringan untuk Perancis dengan salah satu Panenka terbaik dalam sejarah dalam perlawanan akhir Piala Dunia 2006 antara pasukannya menentang  Itali pada tahun 2006.

Pemain Perancis ini bermain dalam perlawanan profesional terkahirnya dan menjadi pengambil sepakan penalti pada minit ke-7 setelah Florent Malouda dikasari dalam kotak penalti. Beliau berjaya menyebabkan Buffon tersalah arah dengan satu chip ke tengah, yang mengenai bahagian bawah palang gol dan melantun melepasi garisan gol.

Beliau kemudian terlepas untuk terlibat dalam penentuan sepakan penalti selepas perlawanan berakhir dengan keputusan seri, disebabkan layangan kad merah terhadapnya pada separuh masa kedua, dimana menyaksikan Itali merangkul gelaran Piala Dunia selepas menang penentuan tersebut dengan keputusan 5-3.

Sebastian Abreu ataupun 'El Loco' menjaringkan  Panenka yang menarik menewaskan penjaga gol Richard Kingson untuk mengecewakan Ghana dan menyingkirkan mereka dari Piala Dunia 2010.

Walaupun ramai yang mengatakan 'Hand of the Devil' yang terkenal dilakukan oleh Luis Suarez yang membawa mereka ke masa tambahan, ketenangan El Loco ketika menghasilkan penaltinya adalah sesuatu yang patut diambil kira. Pasukan Uruguay memenangu penentuan sepakan penalti 4-2 dan layak ke perlawanan separuh akhir selepas perlawanan berkahir dengan keputusan 1-1.

Ia bukanlah kali pertama penyerang Uruguay itu melakukan panenka untuk negaranya, tetapi ia adalah kali pertama keputusan memihak kepada pasukannya selepas beliau melakukan teknik ini.

Usaha menariknya ketika menentang Brazil pada perlawanan separuh akhir Copa America 2007 berjaya menewaskan Julio Cesar, namun mereka tewas pada penentuan tersebut.

Penalti yang dilakukan oleh pemain tengah Itali Andrea Pirlo dalam perlawanan suku akhir Euro 2012 menentang England adalah salah satu daripada Panenka terbaik yang direkodkan dalam bola sepak moden.

Beliau perlu mengambil peluangnya selepas Montolivo terlepas penalti sebelum itu dan beliau tidak melakukan sebarang kesilapan. Beliau dengan yakin melakukan lob dan menewaskan Joe Hart, dan England nampaknya akan mengalami kekecewaan. Ianya terbukti apabila England gagal dalam dua lagi sepakan melalui Ashley Young dan Ashley Cole, menyebabkan mereka sekali lagi disingkirkan akibat penentuan sepakan penalti, dengan keputusan 4-2.

Jeneral pasukan Itali ini telah melakukan Panenka beberapa kali sebelum itu, namun aksinya ketika menentang England ini adalah yang terbaik sepanjang kariernya.

Pemain Emiriah Arab Bersatu Omar Abdulrahman menampilkan aksi terbaik dalam perlawanan antara pasukannya dan Jepun, yang menyaksikan mereka menewaskan Samurai Biru ketika aksi suku akhir Piala Asia 2015.

Selepas Keisuke Honda gagal sepakan penentuan pertama pasukan Jepun, pemain bertubuh kecil dan berambut 'afro' ini menjadi pemain pertama untuk mengambil sepakan penalti pasukannya. Beliau melakukan Panenka yang sempurna dalam laluan mereka menyingkirkan Jepun dengan keputusan 5-4, dan membawa UAE ke perlawanan separuh akhir.

Panenka terbaru yang dihasilkan adalah daripada pemain Arsenal, Alexis Sanchez dengan sepakan penalti penentuan terakhir yang memberikan kemenangan kepada Chile ketika menentang Argentina dalam perlawanan akhir Copa America 2015.

Perlawanan dilanjutkan hingga ke penentuan sepakan penalti dengan keputusan seri kekal selepas berakhir 120 minit masa permainan sebenar. Selepas Messi menjaringkan penalti pertama Argentina, Higuain dan Banega pula gagal dalam tugasan mereka untuk menjadikan Chile mendahului kedudukan.

Kemudian pemain bintang Chile ini dengan tenang menyempurnakan sepakan penaltinya dan juga yang keempat buat Chile dengan aksi Panenka untuk memberikan kemenangan kepada pasukannya, yang menyaksikan La Roja meraikan gelaran Copa America pertama mereka semenjak kali pertama ia dipertandingkan 99 tahun yang lalu.


5 Sejarah Hitam Syarikat Apple

Apple ialah salah sebuah syarikat gergasi paling kaya di dunia. Ditubuhkan pada tahun 1980, jumlah pendapatan bersih globalnya setinggi $45.69 bilion setiap tahun. Namun, di sebalik kejayaan itu, Apple mempunyai sisi gelap tersendiri yang tidak diketahui ramai. Mari kita sama-sama semak 5 fakta paling mengejutkan tentang Apple.

Apple antara syarikat yang cukup berahsia bagi menjaga reputasi produknya. Namun, sejauh manakah gergasi teknologi ini cuba melindungi privasi barisan projek mereka yang masih belum dilancarkan? Apple mempunyai pasukan polisnya sendiri yang bergerak secara rahsia, iaitu "Worldwide Loyalty Team".

Pasukan khas ini terdiri daripada para pekerja Apple sendiri. Mereka didakwa memantau aktiviti pekerja syarikat itu sepanjang hari. Tugas utamanya adalah membanteras sebarang aktiviti yang berpotensi membocorkan maklumat penting milik Apple.

Menurut seorang bekas pekerja Apple, sebaik perkara sulit berkaitan produk mereka disyaki telah bocor, kesemua telefon bimbit milik para pekerja yang ditugaskan untuk projek itu akan dirampas buat sementara waktu dan diperiksa oleh "Worldwide Loyalty Team".

Pada tahun 2007, pasukan itu didakwa menyamar sebagai pegawai polis. Bagi mencari prototaip iPhone yang hilang secara tiba-tiba, mereka telah menjalankan serbuan besar-besaran di rumah seorang pekerjanya di San Francisco.

Tindakan biadap itu menerima kritikan hebat ramai pihak. Akibatnya, John Theriault selaku orkestrator serbuan itu terpaksa meletakkan jawatan.

Pada tahun 2013, peminat setia Apple terkejut sebaik mengetahui segala perbualan mereka bersama pembantu peribadi digital Apple yang dipanggil "Siri", telah dihantar kepada Apple untuk tujuan analisis.

Perkara tersebut ada dinyatakan pada keterangan produk itu. Namun, ia sama sekali tidak menyatakan bahawa Apple akan menyimpan maklumat sulit berkenaan sehingga tempoh 2 tahun.

Tindakan itu dipertahankan oleh Apple, dengan alasan transkrip pelanggan disimpan untuk tujuan penyelidikan pasaran dan peningkatan kualiti produknya. Sejak itu, pengguna mula bimbang akan kredibiliti Apple dalam menjaga privasi seseorang.

Terdapat teori mengatakan Apple selama ini telah bekerjasama dengan Agensi Keselamatan Negara milik Amerika Syarikat untuk mengintip rakyatnya. Namun, ia hanya sekadar dakwaan semata-mata, tanpa apa-apa bukti kukuh.

Teori ini kemudiannya disokong oleh pemberi maklumat terkenal, Edward Snowden yang enggan menggunakan iPhone. Beliau curiga peranti itu mengandungi sebuah perisian khas yang boleh diaktifkan oleh pihak berkuasa. Ini sekaligus meletakkan maklumat peribadi pemilik iPhone dalam keadaan bahaya.

Tuduhan serius ini merujuk kepada kilang pembekal utamanya yang beroperasi di China, iaitu Foxconn Technology dan UniMicron Technology. Apple dipercayai banyak kali membuang cecair toksik perindustrian, sehingga menyebabkan bau kimia di sungai Huangcangjing dan Hanputang.

Namun, Apple bijak menyembunyikan rahsia ini. Sehingga kini, jumlah sebenar sisa toksik yang telah dibuang sebanyak dua kali sehari itu masih belum diketahui. Jumlah individu yang telah terkesan oleh perbuatan tidak bertamadun ini juga masih menjadi tanda tanya.

Menurut kajian oleh sebuah pakatan alam sekitar di China, Apple berada di kedudukan terakhir, iaitu ke-29 antara firma-firma utama IT yang lain, dari segi ketelusan kesan mereka terhadap alam sekitar. Apple diramalkan menjalankan aktiviti yang boleh menjejaskan alam sekitar dengan begitu teruk.

Dalam tempoh sedekad lalu, sejumlah lebih daripada 3,000 kanak-kanak yang tinggal berdekatan kilang-kilang sebegini di China telah didiagnosis dengan tahap plumbum yang berbahaya dalam darah. Situasi ini boleh membawa kepada kerosakan saraf yang kritikal.

Syarikat-syarikat antarabangsa yang terkemuka seringkali dikaitkan dengan urusan cukai yang diragui. Apple juga tidak terkecuali. Menurut sebuah siasatan pada tahun 2016, Kesatuan Eropah mendapati Apple telah menerima pengecualian cukai secara haram dari Ireland.

Mereka dikehendaki membayar balik sejumlah $14.5 bilion. Menurut Jawatankuasa Senat Amerika Syarikat, Apple menggunakan entiti luar pesisir yang rumit dan terperinci bagi mengelak dari membayar cukai pendapatan berjumlah berbilion dolar.

Pada tahun 2013, Apple sekali lagi enggan membayar cukai bagi pendapatannya yang berjumlah $44 bilion, dalam tempoh hanya 4 tahun. Jumlah yang perlu dibayar iaitu $17 bilion, cukup untuk membina hampir 500 buah hospital.

Namun, tindakan Apple itu sah di Amerika Syarikat. Mereka hanya mewujudkan pengelakan cukai, bukannya pengalihan cukai. Apa-apa pun alasan yang diberikan, ia masih dianggap sebagai perbuatan yang tidak bermoral.

Mereka tidak mengisytiharkan residensi cukai di mana-mana negara dan mempunyai struktur luar pesisir untuk menghantar berbilion dolar kepada Ireland. Apple telah diperbadankan di Ireland sejak tahun 1980. Kadar cukainya setinggi 35% di Amerika Syarikat. Akan tetapi, ia hanya 2% di Ireland.

Ireland menggunakan ujian pengurusan dan kawalan untuk menentukan residensi cukai. Oleh sebab Apple tidak diurus atau dikawal di Ireland, ia tidak termasuk di bawah pemastautin cukai.

Apple tidak dikenakan cukai di Amerika Syarikat dan Ireland. Oleh sebab itulah, terdapat sejumlah berbilion dolar milik mereka. Namun, jumlah tepatnya tidak dinyatakan.

Apple tidak berkompromi dalam mendominasi pasaran dunia, bahkan sanggup melayan pekerja mereka seperti hamba. Sebagai bukti, keadaan kilangnya di China, Foxconn adalah sangat teruk.

Staf mereka diberikan latihan yang minimum dan dibayar kurang dari $2 sehari, untuk syif selama 12 jam. Cuti yang disediakan pula cuma sehari, bagi tempoh setiap 13 hari.

Udara di dalam bangunan itu dipenuhi dengan debu logam yang mengakibatkan penyakit asma. Para pekerja juga dipaksa untuk bekerja, biarpun ketika tangan mereka sedang melecet dan kesakitan.

Segelintir juga didakwa menderita kanser darah yang jarang sekali berlaku, disebabkan produk Apple. Ternyata, mereka sanggup bergadai nyawa demi membangunkan syarikat Apple.

Pada tahun 2010, seramai 18 pekerja nekad terjun dari bangunan syarikat itu, dalam tempoh 14 hari. Namun, masih tiada perubahan yang berlaku.

Pada tahun 2012, seramai 150 pekerja mengadakan protes di bumbung sebuah kilang di Wuhan. Mereka mengugut untuk membunuh diri beramai-ramai. Selepas dua hari, mereka akhirnya berjaya dipujuk.

Pada tahun 2016, 5% pekerja Foxconn iaitu seramai hampir 24,000 orang berhenti kerja pada setiap bulan. Majoriti menjadikan suasana kerja sebagai punca utama.

Kilang itu dianggap sebagai "kem buruh paksaan" kerana asramanya yang penuh sesak. Sesetengah mendakwa mereka dihina di hadapan pekerja lain dan diawasi ketat oleh pihak atasan.

Sehingga kini, terdapat sebanyak 14 kes bunuh diri berlaku. Ini menjadi bukti kukuh kepada layanan tidak berperikemanusiaan yang diberikan oleh pihak Apple terhadap para pekerjanya di China.


Inilah senarai amalan pemakanan sihat yang sesuai untuk azam tahun baru

Untuk kekal sihat dan bertenaga sepanjang hari bukanlah senang. Ada segelintir daripada kita yang minum bergelas-gelas kopi dan bertin-tin minuman bertenaga seperti redbull untuk tidak letih sewaktu bekerja. Kesuntukan waktu juga menyebabkan ada segelintir yang mengambil pelbagai ubat dan jamu yang bukan-bukan yang kononnya mampu memberi kekuatan dan tenaga tambahan.

Seperti yang diajar sejak di bangku sekolah, rahsia untuk kekal sihat semuanya bermula daripada pemakanan. Sebab itulah dalam islam, kita diwajib untuk makan makanan yang suci, bersih dan halal.

Tahun 2017 bakal melabuhkan tirai dalam beberapa minggu. Sekiranya azam tahun baru anda adalah untuk menjadi lebih sihat dan kuat, mungkin anda boleh mencuba dan berazam untuk mencuba amalan pemakanan dibawah.

Makanan superfood ialah makanan yang kaya dengan pelbagai khasiat yang diperlukan oleh badan kita. Setiap makanan yang tergolong dalam keluarga superfood kaya dengan pelbagai vitamin, mineral, antioxidant dan pelbagai lagi khasiat yang boleh memelihara badan kita.

Selain daripada itu, superfood juga boleh mengurangkan risiko penyakit kronik seperti barah, menguatkan ketahanan badan daripada sakit ringan seperti demam, mampu memanjangkan umur dan memelihara ingatan daripada nyanyuk dan juga sesuai untuk mengurangkan berat badan.

Yang lebih menarik, superfood sebenarnya sangat murah dan dijual di merata-rata. Antara contoh superfood yang mesti kita pernah makan ialah tomato, telur, tauhu, pisang, betik dan oats. Anda boleh juga rujuk Google mengenai senarai makanan superfood yang wujud atas muka bumi ini.

Semua orang tahu yang Fast food merupakan musuh utama bagi orang yang ingin menguruskan badan. Tetapi tahukah anda sebab-sebab lain yang menyebabkan fast food ini patut dielak sama sekali?

Bahan-bahan yang digunakan untuk masak fast food (dan juga makanan ringan) mempunyai kandungan karbohidrat, gula, lemak dan garam yang terlalu tinggi yang boleh merosakkan tubuh badan kita dalam jangka masa yang panjang.

Orang yang gemar makan fast food juga sebenarnya mempunyai risiko untuk menghidapi pelbagai penyakit kronik yang berkaitan dengan sistem penghadaman, sistem pembiakan, sistem pernafasan dan juga jantung. Kulit mereka juga mudah untuk tumbuh jerawat dan mereka juga berisiko untuk menghadapi penyakit mental seperti kemurungan.

Tidak salah sekiranya sesekali anda ingin makan makanan segera ataupun makanan ringan, namun adalah lebih baik sekiranya kita elak sama sekali.

Makanan local yang dimaksudkan disini ialah makanan yang ditanam dan diternak di Malaysia. Tahukah anda bahawa sayur-sayuran yang kita beli di pasar raya besar sesetengah diimport daripada luar negara?

Tidak salah untuk makan sawi yang diimport dari Indonesia misalnya, namun makanan yang diimport kebiasaannya kurang segar dan mencermarkan alam sekitar.

Sebagai contoh, untuk mengimport sawi segar daripada Indonesia, sawi tersebut perlu segera dipetik dan dibawa ke lapangan terbang. Penerbangan sawi daripada Indonesia ke Malaysia juga berbeza dengan penerbangan yang lain. Suhu dan pelbagai lagi faktor perlu diambil kira sepanjang penerbangan. Setiap proses untuk mengimport sawi daripada ladang ke lapangan terbang di Indonesia, penerbangan, lapangan terbang di Malaysia dan akhir sekali di pasar raya tidak menjamin kesegaran dan khasiat yang dimiliki oleh sawi import. Selain daripada itu, proses mengimport sayur ini juga boleh menyebabkan pencemaran alam sekitar.

Jadi, untuk mengurangkan pencemaran dan untuk sihat, anda digalakkan untuk beli sayur-sayuran ataupun daging tempatan. Selain itu, anda juga digalakkan untuk makan buah-buahan dan sayuran-sayuran mengikut musim.

Rasa seperti mustahil untuk jadi vegetarian dua kali dalam seminggu. Macam mana hendak hidup tanpa sumber protein seperti ayam dan daging?

Sebenarnya, menukar diet pemakanan kita kepada sayur semata-mata beberapa kali dalam seminggu sangat mudah dan bagus untuk kesihatan dan alam sekitar. Sumber protein boleh digantikan dengan kekacang, tauhu ataupun tempe, dan anda hanya perlu makan sayur sedikit lebih daripada kebiasaan.

Lagi bagus sekiranya sayur-sayuran yang anda makan sepanjang jadi vegetarian itu merupakan superfood. Bayangkan betapa banyaknya khasiat tambahan yang anda boleh dapat sekiranya anda jadi vegetarian selama 2 kali seminggu.

Makanan yang telah diproses seperti sosej misalnya mempunyai kandungan daging yang sangat sedikit. Mengikut kajian, kandungan daging dalam sosej kurang daripada 50 peratus. Jadi, bahan apakah yang selebihnya?

Bahan-bahan yang selebihnya merupakan bahagian daging yang telah tak boleh dijual seperti lemak, tulang lembut dan sebagainya. Tidak lupa juga bahan perasa dan bahan pengawet. Ini baru contoh sosej. Cuba bayangkan pula makanan yang telah diproses yang lain seperti yogurt berperisa, bijirin sarapan pagi dan lain-lain.

Bukankah lebih baik sekiranya kita dan keluarga kita makan daging lembu daripada sosej daging yang mengandungi pelbagai bahan yang kita sendiri tahu berbahaya kepada tubuh kita dalam jangka masa yang panjang?

Sebab utama kita makan adalah untuk hidup dan kekal sihat. Jadi, sekiranya amalan pemakanan kita amalkan hari ini hanya menyebabkan badan kita letih, sakit dan tidak bertenaga, bukankah sudah tiba masanya untuk kita beralih angin. Apakah azam tahun 2018 anda?


Asal-Usul Nama 'Israel' Menurut Dua Kepercayaan Terbesar Dunia

Hari ini, kami cuba menguraikan satu persoalan yang pasti sudah lama berlaku dan menjadi tanda tanya dalam hidup kita.

Kekeliruan ini perlu diperjelaskan kerana kami kerap melihat umat Islam sendiri kerap mengkritik 'Israel jahat! Jahanam Israel!" dan sebagainya tanpa memahami salasilah apa yang kita sebutkan itu. Tahukah anda maksud sebenar perkataan 'Israil' yang kita benci-bencikan sangat itu?

Untuk memahami isu ini, kita perlu melihat kembali dari mana datangnya perkataan 'Israil' itu dulu. Nabi Yaakub as. adalah anak kepada Nabi Ishak as. dan cucu kepada Nabi Ibrahim as. sementara atas perkahwinannya dengan 4 orang isteri, Nabi Yaakub as. sendiri dikurniakan 12 orang anak.

Salah seorangnya adalah Nabi Yusuf as. dengan seorang lagi adik beradik Nabi Yusuf as. yang bernama Yahudza dikatakan sebagai nenek moyang kepada orang-orang Yahudi, namun kisah itu disimpan lain kali lah.

Nabi Yaakub as. dianugerahkan Allah swt. satu gelaran yang cukup cantik dan cukup indah - 'Israil', sejenis perkataan dalam bahasa Ibrani atau Hebrew yang membawa maksud 'Hamba Allah' berdasarkan perkataan 'isra' iaitu hamba dan 'Ilah' iaitu Tuhan.

Jadi, perkataan 'Israil' yang kita sebut-sebut sebagai jahat dan jijik itu, sebenarnya membawa maksud 'Hamba Tuhan' dalam bahasa Hebrew dan mempunyai maksud yang sama dengan nama 'Abdullah' yang diambil daripada Bahasa Arab.

Ini bertepatan dengan salah satu firman Allah dalam surah Ali Imran ayat 93; "Semua makanan adalah halal bagi Bani Israil melainkan makanan yang diharamkan oleh Israil (Ya'qub) untuk dirinya sendiri sebelum Taurat diturunkan. Katakanlah: "(Jika kamu mengatakan ada makanan yang diharamkan sebelum turun Taurat), maka bawalah Taurat itu, lalu bacalah dia jika kamu orang-orang yang benar."

Perlu diperjelaskan di sini, menurut kepercayaan orang Kristian - kisahnya berbeza pula. Menurut kepercayaan mereka seperti yang terkandung dalam kitab Bible, dalam kisah yang dinyatakan di Genesis 32:22-32; Nabi Yaakub as. dikatakan bangun membawa keluarganya merentasi sungai sambil membawa segala harta benda yang mereka ada.

Apabila keseorangan, datang seorang lelaki yang tidak dikenalinya, menyerang dan bergusti dengan Nabi Yaakub as. sehinggalah waktu fajar. Lelaki yang tidak dikenali itu lari tulang pinggangnya akibat bergusti dengan Nabi Yaakub as. Oleh kerana tidak ada pemenang dalam pertandingan beradu tenaga mereka, lelaki itu pun meminta diri beredar namun dihalang oleh Nabi Yaakub as.

Nabi Yaakub as. dipercayai meminta lelaki itu merahmatinya terlebih dahulu. Lelaki itu pun bertanya pada Nabi Yaakub, "siapa nama mu?" Lalu Nabi Yaakub pun menjawab "Yaakub" atau 'Jacob' menurut kitab Bible.

Lelaki itupun mengarahkan Nabi Yaakub as. menukarkan namanya kepada Israel, atas kemampuan dia memenangi pertarungan tenaga dengan Tuhan. Kemudian Nabi Yaakub bertanya pada lelaki itu, siapakah nama lelaki yang tidak dikenalinya?

Lelaki itu enggan menyatakan namanya dan kemudian merahmati Nabi Yaakub. Atas kejadian itu, Nabi Yaakub pun menamakan lokasi pertembungan mereka sebagai Peniel.

Begitulah kisah menurut kepercayaan orang Kristian pula, bagaimana nama 'Israel' yang diberikan sebagai ganti kepada nama Yaakub/Jacob bermaksud 'seseorang yang telah beradu degan Tuhan dan mampu bertahan.'

Amat jelas di sini cukup berbeza pengertian maksud perkataan 'Israil/Israel' di antara orang Islam dengan orang Kristian, khasnya pada maksud yang dibawa dalam perkataan itu. Dua kisah ini adalah kisah paling awal yang disebutkan sebagai punca datangnya dari mana perkataan 'Israel' yang kerap kita sebutkan setiap hari.

Bagi penganut agama Islam, kami hanya ingin memperingatkan anda agar berhati-hati dalam mengutuk kekejaman Israel, kerana jelas perkataan 'Israel' pada kita, mempunyai maksud yang sangat berbeza dengan apa yang kita dapat lihat melalui iklim politik dunia.

Jika anda tanya pada kami, apa yang lebih baik - kami sarankan anda gantikan perkataan 'Israil' itu kepada 'rejim Zionist' walaupun kita tahu, kita bukannya bermaksud hendak mencerca Nabi Yaakub as.

Kami harapkan agar kita semua lebih berhati-hati mahu menyebut 'moga Israel dilaknat Allah' seperti yang kerap kita lakukan selama ini, selepas menyedari tentang perkara ini.


2 Pasang Kembar Seiras Tertukar Antara Satu Sama Lain Sejak Lahir Bertemu Semula Selepas 26 Tahun

Baru-baru ini iluminasi.com berkongsi kisah menyayat hati di mana 4 pasangan kembar yang terpisah sejak kecil telah bertemu semula selepas berpuluh-puluh tahun terpisah. Tak dapat dibayangkan bagaimana perasaan mereka ketika bertemu dengan separuh daripada jiwa hilang selama ini.

Namun, terdapat satu lagi kes yang lebih rumit daripada kes-kes tersebut. Dan kisah ini dikatakan yang pertama di dunia yang pernah terjadi. Ia seperti sebuah drama yang telah ditulis dengan rapi kerana apa yang terjadi sukar untuk diproses oleh akal fikiran.

Ikuti kisah Jorge dan Carlos Castro & William dan Wilber Velasco.

Pada 21 Disember 1988, seorang ibu hamil dari bandar Bogota, Colombia telah melahirkan sepasang kembar seiras, William dan Jorge. Bayi kembar ini dilahirkan secara pramatang iaitu 7 bulan di Materno Infantil Hospital di Bogota.

Sehari kemudian, bayi kembar seiras Wilber dan Carlos pula dilahirkan, di wilayah Santander di bahagian utara Colombia. Kebetulan, Wilber dan Carlos juga dilahirkan secara pramatang. Bagi mendapatkan rawatan, Wilber dan Carlos dibawa sejauh hampir 450 kilometer ke hospital tempat kelahiran William dan Jorge.

Ketika dirawat di hospital ini, berlakunya pertukaran 2 pasang kembar yang merubah kehidupan mereka selamanya. Tempat William dan Carlos tertukar di antara satu sama lain, akibat daripada kecuaian pihak hospital. Lebih malang, kedua-dua ibu bapa pasangan kembar ini tidak menyedari hal itu.

Akibatnya, William dan Wilber dibawa pulang ibu bapa William ke Santander, sebuah kawasan pedalaman yang sangat daif yang mana dikatakan tiada bekalan air dan elektrik. Manakala Jorge dan Carlos pula tinggal di Bogota bersama ibu Jorge di kawasan bandar serba lengkap.

Kedua-dua ibu bapa ini tidak tahu bahawa anak mereka tertukar dan disebabkan wajah bayi yang masih kecil seakan-akan, mereka langsung tak punya syak wasangka.

Kedua-dua pasangan kembar yang tinggal di dua negeri berbeza (seperi Kedah dan Kuala Lumpur), dan membesar sebagai kembar tak seiras. Tak ada langsung pertikaian mengenai kelahiran mereka.

Setelah dewasa, William dan Wilber berhijrah ke Bogota dan bekerja sebagai tukang potong daging di sebuah pasaraya tempatan. Kehidupan mereka diteruskan seperti biasa, sehinggalah pada suatu hari, satu kejadian yang tak disangka-sangka berlaku.

Pada suatu hari, 2 gadis sedang mencari daging lembu yang diperlukan mereka untuk satu majlis keraian. Janeth Páez mencadangkan kepada Laura Garzón untuk singgah di sebuah pasaraya di mana sepupu kepada teman lelaki Janeth iaitu William Velasco, bekerja sebagai tukang potong daging. Dengan itu, mungkin mereka akan dapat diskaun.

Memasuki pasaraya tersebut, Laura terkejut melihat seseorang yang beliau kenali sedang bekerja memotong daging. Namun, individu yang dikenali itu merupakan rakan sekerjanya di sebuah syarikat kejuruteraan, Strycon, bukannya seorang pemotong daging. Beliau tanpa syak, melambai-lambai ke arah lelaki tersebut, namun tidak diendahkan.

"Itu Jorge, dia rakan kerja saya," kata Laura. Namun Laura berasa aneh melihatkan Jorge bekerja di situ.

"Oh bukan, itu William," balas Janeth. William merupakan seorang yang rajin bekerja dan tidak pernah meninggalkan kaunter daging tersebut, melainkan untuk tidur.

"Bukan, itu Jorge, saya kenal dia," balas Laura. Namun disebabkan lelaki itu tidak senyum kembali padanya, membuatkan Laura lebih pelik. Mengapa Jorge perlu berlakon sebagai orang lain? Mugkin beliau malu dengan apron yang penuh dengan darah. Janeth berkeras bahawa Laura tersalah, namun Laura yakin itu rakan sekerjanya.

Bentuk wajah yang serupa, tekstur rambut, dan segalanya serupa membuatkan Laura tidak menerima kenyataan itu. Ketika di pejabat, Laura memberitahu Jorge bahawa beliau menemui seorang lelaki yang serupa wajah dengannya (William). Jorge ketawa dan memberitahu bahawa beliau mempunyai kembar, Carlos. Namun, wajah mereka langsung tak sama.

Sebulan kemudian, Laura memberitahu Janeth bahawa terdapat kekosongan di syarikat Strycon. Janeth diterima masuk bekerja disitu. Selepas beberapa ketika, pertemuan Janeth dan Jorge berlaku, membuatkan beliau faham akan salah faham Laura ketika di pasaraya tersebut.

Janeth kemudiannya mengambil gambar Jorge, dan dihantarkan kepada William membuatkan William juga ketawa terbahak-bahak melihat gambar tersebut. Janeth sekali lagi mengambil gambar William dan dihantarkan kepada Laura, kali ini untuk ditunjukkan kepada Jorge.

"Itu aku!," kata Jorge melihatkan gambar William di telefon pintar Laura. Gambar itu kemudiannya diambil oleh Jorge, dan ditanyakan kepada rakannya.

Jorge kemudianya pulang ke rumah dan bertemu dengan kembarnya, Carlos. Tanpa berlengah, Jorge bertanyakan kepada Carlos,

"Kau percaya tak jika aku cakap aku ada kembar seiras?". Soalan itu tidak dilayan Carlos.

Sekali lagi tidak diendahkan, Jorge mengambil komputer riba dan menunjukkan gambar William kepada Carlos di Facebook. Kedua-duanya tergelak terbahak-bahak. Lebih mengejutkan apabila mereka terlihat gambar William bersama kembarnya, Wilber, yang mana wajahnya saling tak tumpah seperti wajah Carlos.

Dan ketika inilah Jorge dan Carlos menyedari bahawa kemungkinan mereka masing-masing mempunyai kembar seiras, yang telah tertukar sejak lahir. Sebelum mereka bertemu, keempat-empat daripada mereka berasa risau dan bimbang.

"Saya takut, kerana terdapat dua orang yang serupa dengan saya dan kembar saya, tapi dalam masa yang sama saya tidak mengenali mereka," kata Jorge.

"Apa yang paling saya takutkan adalah mereka mungkin orang jahat," tambahnya lagi.

Namun selepas bertemu buat kali pertama, rasa takut mula hilang dan rasa bimbang digantikan dengan gurauan dan pertanyaan. Kisah ini mendapat liputan yang sangat luas di Colombia. Pasangan ini juga dibawa berjumpa dengan ibu bapa kandung masing-masing, yang mana saat-saat menyayat hati berlaku.

Kedua-dua pasangan kembar ini dibesarkan di dua buah kawasan dan persekitaran yang berbeza. Namun, persekitaran tidak dapat mengatasi genetik di dalam diri mereka. Jorge dan William dilihatkan lebih banyak bercakap, kurang formal dan suka bergurau.

Manakala Carlos dan Wilber pula agak pendiam, tak suka bergurau, mudah marah serta lebih mementingkan penampilan diri. Jika persekitaran memberikan kesan lebih kuat daripada genetik, sudah pasti William dan Wilber mempunyai perwatakan yang sama, dan begitu juga Jorge dan Carlos. Namun itu tidak berlaku.

Tambahan lagi, Carlos dan Wilber memiliki telefon bimbit yang sangat serupa dan berwarna putih, yang dibeli secara berasingan. Pasangan kembar ini juga mendakwa lebih pandai menari daripada Jorge dan William.

Selepas semua terlerai, mereka terpaksa "menulis" semula kehidupan mereka terubah dari banyak segi, setelah mengetahui bahawa kembar yang mereka membesar, sebenarnya bukanlah darah daging mereka, dan sebenarnya mempunyai kembari seiras yang tidak diketahui.

Mereka menggelarkan diri mereka 4 beradik, dan sejak bertemu buat kali pertama, mereka menjadi semakin rapat. Malah, mereka bercadang untuk membeli rumah dan tinggal bersama-sama.

Kisah mereka ini juga dibukukan dalam "Accidental Brothers" yang diterbitkan oleh Universiti California.

P/S : Risau jugak penulis. Bagi mereka yang nak lahirkan anak, tenung wajah bayi anda betul-betul sebelum nurse ambil.


9 Kerabat Diraja Yang Terpaksa Melepaskan Takhta Dan Gelaran

Dilahirkan dalam keluarga diraja bukanlah sesuatu yang diminta, dan juga bukanlah sesuatu yang mudah. Walaupun banyak kelebihan yang diterima, namun tanggungjawab dan protokol yang perlu dilalui sangatlah mencabar.

Juga, ada di antara mereka yang sanggup melepaskan gelaran diraja, atas sebab-sebab tertentu. iluminasi.com ingin berkongsi 9 individu yang melepaskan gelaran sebagai kerabat diraja.

Pada 28 Februari 1947, selepas menjadi warganegara British, Putera Philip telah melepaskan haknya sebagai pewaris kepada bukan satu takhta, tetapi dua. Putera Philip sangat bertuah kerana dilahirkan sebagai putera Greece dan Denmark.

Namun, beliau berjauhan dengan ibu bapanya ketika membesar, dan menghabiskan masa remajanya di sekolah di Scotland. Keputusan melepaska takhta tersebut dibuat dengan mudah oleh Putera Philip bagi meneruskan hasrat beliau untuk menjadi suami kepada Puteri Elizabeth II, iaitu Ratu United Kingdom ketika ini.

Dan kini, beliau adalah sebahagian daripada keluarga diraja paling terkenal di dunia, dan juga merupakan bapa kepada Putera charles, pewaris takhta British.

Bagi keluarga diraja Romania, Raja Carol II merupakan putera paling nakal. Beliau menjadi satu kekecewaan kepada keluarganya, selepas mengahwini 2 orang kebanyakan dalam hidupnya. Ketika beliau muda, cintanya yang tidak direstui bersama Zizi Lambrino menyebabkan mereka terpaksa kahwin lari, pada tahun 1918.

Namun, perkahwinan yang dikecam ibu bapanya itu tidak bertahan lama, dan telah dibatalkan. Beliau kemudiannya berkahwin dengan dua pupunya, Puteri Helen dari Greece, namun hanya bertahan selama 7 tahun.

Hubungan cinta beliau bersama seorang gadis kebanyakan, Magda Lupescu akhirnya memaksa Raja Carol II untuk melepaskan gelaran diraja dan dibuang dari istana pada tahun 1925.

Pada tahun 1930, beliau pulang ke istana untuk memerintah Romania, namun sekali lagi dipaksa untuk berundur dari takhta, pada tahun 1940. Akhirnya, Raja Carol II mengahwini kekasihnya, Magda pada tahun 1947.

Walaupun tahu bahawa tindakan beliau akan membuatkan Putera Friso, atau nama penuhnya Johan Friso Bernhard Christiaan David, hilang hak untuk menjadi raja Belanda, beliau langsung tidak teragak-agak untuk meminang bakal isterinya, Mabel Wisse Smit. Pasangan ini bertemu kali pertama di Brussels melalui adik Johan.

Pasangan ini menjadi sangat popular dan disayangi oleh rakyat Belanda walaupun pada mulanya timbul keraguan terhadap latar belakang Mabel. Pada tahun 2004, Johan Friso mengahwini Mabel Smit, dan bekerja di sektor kewangan.

Pada 17 Februari 2012, Johan ditimpa kemalangan ketika bermain ski di Austria, membuatkan beliau berada dalam keadaan koma. 18 bulan kemudian, pada 12 Ogos 2013, Johan Friso meninggal dunia akibat beberapa komplikasi.

Selepas melangkah keluar daripada pagar istana, namanya bukanlah lagi Puteri Nori, tetapi Puan Sayako Kuroda. Sayako mengambil keputusan untuk melepaska gelaran dan kelebihan sebagai keluarga diraja bagi mengahwini buah hatinya sejak kecil, Yoshiki Kuroda.

Ketika meninggalkan istana, Sayako hanya mengambil sebuah meja, sebuah almari dan juga wang bayaran dari kerajaan bagi melicinkan perlihan hidupnya sebagai orang biasa. Sebagai orang kebanyakan, beliau perlu belajar memandu, menggunakan pengangkutan awam dan keluar membeli-belah sebagai mana orang awam.

Sayako mengakui zaman berasa tidak senang membesar dalam keadaan mengetahui hidupnya sudah diatur untuk mewarisi empayar negara. Ibu beliau mengalami masalah kesihatan serius pada awal 1990-an akibat tekanan hidup di istana.

Puteri Infanta Cristina merupakan anak perempuan bongsu kepada Raja Juan Carlos dan Permaisuri Sofia dari Sepanyol. Seperti yang lain dalam senarai ini, Puteri Cristina tidak melepaskan gelarannya dengan rela.

Walaupun laporan mendakwa beliau menyatakan kesediaan untuk melepaskan gelaran dirajanya, namun siasatan penipuan cukai terhadap Puteri Cristina dan suaminya membuatkan adiknya, Raja Felive VI, terpaksa menelefon dan memberitahu bahawa beliau tidak lagi menjadi sebahagian daripada keluarga diraja.

Puteri Cristina merupakan ahli keluarga diraja Sepanyol pertama dalam sejarah yang didakwa di mahkamah atas skandal penipuan cukai. Pada Februari 2017, beliau didapati tidak bersalah, namun suaminya, Inaki Urdangarin dijatuhkan hukuman 6 tahun 3 bulan penjara.

Disebabkan maruah diraja yang tercalar, Raja Felipe IV terpaksa menjauhkan diri daripada kakaknya bagi memperbaiki imej keluarga diraja.

Perkahwinan di antara Lennart Bernadotte dengan kekasihnya, Karin Nissvandt, yang merupakan orang kebanyakan pada tahun 1932, telah menimbulkan kekecohan di Sweden. Tindakan tersebut tidak mendapat restu daripada ibu bapanya dan tanpa kebenaran diraja.

Lennart yang juga merupakan cucu kepada Raja Sweden, Raja Gustaf V terpaksa melepaskan peluang mewarisi takhta pemerintahan Sweden, bagi mengahwini Karin. Pasangan ini terpaksa terbang ke London bagi melangsungkan perkahwinan mereka.

Beliau menganggap dirinya diberikan layanan yang sangat kejam oleh Mahkamah Diraja Sweden kerana perkahwinannya bersama Karin. Karin pula mengalami masalah mental psikosis yang membawa kepada perpisahan pasangan ini pada tahun 1971.

Puteri Ubolratana Rajakanya Sirivadhana Barnavadi adalah anak sulung kepada Raja Bhumibol Adulyadej dan Ratu Sirikit, keluarga diraja Thailand. Kerana cintanya dan hasrat untuk mengahwini kekasihnya, Peter Ladd Jensen yang merupakan orang kebanyakan, beliau dipaksa melepaskan gelaran diraja.

Namun, pasangan yang dikurniakan 3 cahaya mata ini berpisah pada tahun 1998, membawa kepada kepulangan Puteri Ubolratana ke thailand. Tsunami pada tahun 2004 yang melanda Thailand dengan dahsyatnya, menyebabkan terbunuhnya anak kedua beliau yang mengalami masalah autistik, Bhumi.

Sejak kejadian itu, Puteri Ubolratana menubuhkan yayasan bagi membantu kanak-kanak autisma dan masalah pembelajaran yang lain.

Pada Mei 2017, Puteri Mako dari Jepun telah mengumumkan pertunangan beliau dengan seorang jejaka yang dikenali ketika sama-sama belajar di International Christian University di Tokyo.

Dan mengikut undang-undang imperial Jepun, pertunangan ini bermakna Puteri Mako harus melepaskan takhta yang bakal diwarisinya, disebabkan oleh tunang beliau, Kei Komura adalah orang kebanyakan.

Keputusan tersebut telah mencetuskan perdebatan yang agak tegang di kalangan pewaris-pewaris takhta. Walaupun beliau bukanlah individu yang akan mewarisi takhta itu, namun bapa Mako berada di kedudukan kedua pewaris takhta empayar Jepun.

Puteri Mako masih belum mendedahkan rancangan hidupnya selepas meninggalkan keluarga diraja. Namun, beliau tak perlu risau kerana ibu saudaranya, Sayako Kuroda, yang merupakan keluarga diraja pertama menjadi orang kebanyakan, boleh memberikan tips-tips menjalani kehidupan sebagai orang kebanyakan.

Perunduran takhta oleh Raja Edward VIII akibat skandal berat dikatakan sebagai pelepasan gelaran diraja paling terkenal di dunia. Ketika masih bergelar putera diraja sekitar tahun 1920-an, beliau mempunyai beberapa hubungan dengan wanita bersuami, seterusnya mencetuskan skandal.

Dan ketika kematian bapanya pada tahun 1936 membuatkan keadaan menjadi semakin teruk. Ketika itu Edward mempunyai skandalnya bersama seorang wanita Amerika Syarikat, Wallis Simpson, dan pada Oktober 1936, Wallis diceraikan buat kali ketiga.

Ia membuka jalan kepada Edward untuk mengahwini Wallis. Perkahwinan mendapat tentangan hebat oleh penasihat-penasihat Edward.  Tindakan untuk mengahwini wanita yang diceraikan itu dikatakan amat sukar difahami kerana beliau merupakan ketua Gereja England pada ketika itu.

Disebabkan tiada jalan lain, akhirnya Edward melepaskan takhta secara terbuka pada 11 Disember 1936. Beliau meninggalkan Eropah keesokan harinya dan takhta itu diambil alih oleh adiknya, George VI.

Edward dan Wallis disatukan pada tahun 1937 dan tinggal di Perancis, sehinggalah beliau meninggal dunia pada tahun 1972 akibat barah tekak. Beliau dikebumikan di Tanah Perkuburan Diraja, di Windsor, England.


Kisah Bapa Nekad Selamatkan Anak Diculik - Filem 'Taken' Dunia Nyata

Seorang ayah melakukan perjalanan sejauh 500km daripada tempat tinggalnya Uttar Pradesh ke Nepal, bagi menyelamatkan 3 orang anaknya daripada sindiket penyeludupan manusia yang telah menculik mereka.

Jagram, seorang pemilik kedai di daerah Bahraich, penduduk sebuah kampung bernama Turaini Rajab Kudiya terpaksa meninggalkan keluarganya di kampung dan berhijrah ke sebuah daerah bernama Lucknow, berikutan banjir yang menimpa kampungnya. Dia ke Lucknow mencari rezeki buat sementara, sebagai seorang buruh binaan.

Berita kurang enak tiba padanya setelah diberitahu 3 anaknya hilang tanpa dikesan. Hasil maklumat yang diperolehi daripada beberapa orang anggota NGO yang bertugas di Nepal, Jagram mendapat perkhabaran berkenaan sebuah sindiket penculikan yang mengurung kanak-kanak sebagai hamba di Kathmandu.

Jagram mengambil keputusan nekad untuk menyelamatkan anak-anaknya Bagi membiayai perjalanannya, Jagram menggadaikan tanahnya lalu bergerak ke Nepal berseorangan pada bulan Julai 2014.

20 hari mencari, akhirnya Jagram berjaya menemui anak-anaknya yang dirantai bersama-sama dengan 100 orang kanak-kanak lain bekerja di sebuah kilang batu-bata di Kathmandu yang dikawal rapi oleh pasukan yang lengkap bersenjata.

Melihat keadaan anak-anaknya yang dipaksa bekerja dalam suasana teruk, diperhambakan setiap hari daripada jam 3 pagi hingga 5 petang dan diberi makan hanya dua kali sehari, Jagram tahu dia perlu berusaha membebaskan anak-anaknya walau apa pun terjadi.

Dia menyamar sebagai seorang pengemis lalu menyerahkan dirinya sebagai hamba di kilang tersebut dan melakukan kerja-kerja sebagai seorang buruh paksa sementara menantikan waktu yang sesuai untuk bertindak. Bagi melindungi rancangannya, dia meminta ketiga-tiga anaknya untuk tidak mendedahkan identitinya. Semasa menyamar, dia berjaya menemui empat orang lagi kanak-kanak yang dikenali berasal daripada kampung yang sama dengannya.

Jagram dan 7 kanak-kanak itu berjaya melarikan diri pada satu malam dan bersembunyi di sebuah ladang. Mereka berjaya menaiki bas ke daerah Nepalgunj yang bersempadan dengan Uttar Pradesh namun nasib tidak menyebelahi mereka, apabila mereka berjaya ditangkap oleh sindiket.

DItangkap, mereka semua dibawa ke satu tempat terpencil dan kemudiannya dibelasah separuh mati. Melihat anak-anaknya teruk dibelasah, Jagram membenarkan mereka mengambil ketujuh-tujuh kanak-kanak itu dan meminta dirinya dibebaskan supaya dia dapat pulang ke kampungnya.

Entah apa yang berlaku, kumpulan pengawal yang menangkap mereka semua membenarkan permintaan Jagram lalu Jagram dibebaskan, sementara anak-anaknya dan 4 anak jirannya dibawa pulang ke kilang tersebut. Jagram mengambil peluang itu untuk ke balai poiis dan membuat laporan berkenaan sindiket perhambaan manusia yang berlaku di situ.

Pihak polis Nepal menyerbu kilang tersebut lalu menangkap pihak yang bertanggungjawab, sementara anak-anaknya dihantar kepada pihak polis Uttar Pradesh - lalu dikembalikan pada keluarga mereka.

Jagram kini kembali berniaga dengan anak-anaknya, Amrit Lal, Nakshed dan Akhilesh meneruskan pengajian pendidikan mereka.


7 persamaan ciri-ciri penculik kanak-kanak berdasarkan statistik kes di seluruh dunia

Apabila seorang kanak-kanak diculik oleh orang yang tidak dikenali, kebanyakan kanak-kanak itu boleh dijumpai tidak lama kemudian.

Walau bagaimanapun, ada kes-kes terpencil di mana mangsa diculik selama beberapa bulan atau tahun, malah ada yang dibunuh dengan kejam. Di Amerika Syarikat, hanya 0.0003% sahaja situasi ini berlaku daripada 465,000 kes kehilangan kanak-kanak yang dilaporkan pada tahun 2016. Namun, ia masih menjadi mimpi ngeri bagi para ibu bapa.

Kami ingin berkongsi beberapa ciri umum penculik kanak-kanak agar semua ibu bapa boleh lebih berhati-hati dan sentiasa memerhatikan anak-anak.

Penculikan kanak-kanak yang dilakukan oleh orang tidak dikenali adalah sangat jarang terjadi. Majoriti kategori penculikan adalah didalangi oleh ahli keluarga sendiri. Bagi kes-kes penculikan oleh orang yang tidak dikenali, kebanyakan mangsa dilepaskan selepas beberapa ketika.

95% penculik yang tidak dikenali adalah kaum lelaki. Dalam 115 kes dengan tempoh penculikan panjang di Amerika Syarikat, 40% daripada kes itu berakhir dengan pembunuhan mangsa manakala 32% lagi mangsa mengalami kecederaan teruk.

Anggaran sekitar 10 kes penculikan yang dilakukan oleh wanita adalah berpunca daripada keinginan untuk mempunyai anak sendiri. Pada tahun 2002, New York Times pernah melaporkan kes seorang wanita yang menculik seorang bayi dan memberitahu teman lelakinya bahawa dia adalah bapa kepada bayi tersebut.

Kebanyakan penculik mencari tempat untuk melampiaskan nafsu kerana tidak mempunyai pasangan. 74% mangsa daripada kes penculikan oleh orang tidak dikenali adalah kanak-kanak perempuan dan kebiasaannya mereka hanya dikurung sementara sahaja. Mangsa penculikan seperti ini rata-rata mengalami penderaan seksual oleh si penculik.

Penculik rambang ini sememangnya menginginkan sekutu jenayah dari kalangan wanita, namun agak payah untuk dimiliki kerana penculik tidak mempunyai kemahiran sosial yang hebat. Mereka tidak mampu untuk menarik atau menggoda sesiapa dan jarang memiliki bilangan rakan yang ramai. Disebabkan itulah mereka sering menyasarkan kanak-kanak kerana golongan ini lebih mudah didekati dan tidak mampu mempertahankan diri sendiri.

Penculik amat berbeza dengan pedofil kerana mereka jarang berkomunikasi dengan kanak-kanak. Pedofil sebaliknya sering mendapatkan kepercayaan dengan berbuat baik dan cuba bersahabat terlebih dahulu dengan mangsa sebelum mengambil tindakan berbahaya.

Penculik pula lebih biasa dengan cara paksaan dan kekerasan, seperti menggunakan pistol atau pisau untuk mengugut kanak-kanak.

Satu kajian yang dibuat oleh Dr. Robert A. Prentky mendapati 71% orang tidak dikenali yang menculik untuk kepuasan seksual pernah didera secara seksual semasa kecil. Pedofil yang memperkosa kanak-kanak pula hampir 100% kesemuanya berpengalaman didera secara seksual.

Peratus yang lebih rendah berbanding pedofil itu adalah disebabkan bukan semua kes penculikan bertujuan untuk serangan seksual. Ada kes-kes lain seperti mangsa menjadi tebusan ataupun 'ter'culik semasa mencuri kenderaan.

Menurut Dr. Prentky, terma pedofil ini adalah sesuatu yang teknikal kerana ia menjurus kepada perasaan suka atau sayangkan kanak-kanak. Seseorang pedofil berasa takut sekiranya mengasari atau melakukan perbuatan yang boleh mencederakan mangsa. Penculik pula tidak kisah sama ada kanak-kanak itu mengalami kecederaan, mati dibunuh atau tidak.

Di Malaysia, menurut statistik PDRM, punca utama kehilangan kanak-kanak dari tahun 2011 hingga 2015 adalah kerana inginkan kebebasan (4,112 kes) dan mengikut kawan serta kekasih (4,069 kes). Kes 'penculikan' pula kebiasaannya adalah berpunca daripada ahli keluarga sendiri.

Namun, para ibu bapa masih perlu berhati-hati dengan penculikan rambang oleh orang yang tidak dikenali dan sentiasalah memantau gerak-geri anak anda serta orang sekeliling.


Sejarah Bagaimana Syarikat Tayar Michelin Menjadi Penentu Pencapaian Bintang Restoran

Syarikat Michelin merupakan antara syarikat pengeluar tayar automotif terbesar dunia sebaris dengan syarikat-syarikat lain seperti Goodyear, Continental dan Bridgestone.

Selain tayar, Michelin turut mengeluarkan produk-produk lain seperti peralatan penerbangan dan tayar pengangkutan angkasa.

Inovasi demi inovasi, syarikat Perancis ini akhirnya berjaya mendapat pengiktirafan sebagai pencipta dalam bidang yang diceburi, dan memegang banyak paten penciptaan. Antaranya termasuklah paten tayar bagi kereta api untuk bergerak di landasan.

Walaupun syarikat tersebut cukup terkenal dalam industri pembuatan tayar, Michelin turut dikenali kerana panduan yang mereka keluarkan menjadi rujukan bagi chef-chef dan restoran ternama seluruh dunia.

Setiap tahun, Michelin akan mengeluarkan sebuah panduan (Michelin Guide) bagi tukang masak atau chef seluruh dunia. Mereka yang menghasilkan makanan yang sedap dan berkualiti akan diberi bintang Michelin sebagai pengiktirafan. Mendapatkan 3 bintang Michelin sudah semestinya menjadi impian bagi kebanyakan chef.

Terma Michelin Staratau bintang Michelin digunakan dalam penentuan tahap kesedapan makanan serta servis yang baik sama ada di gerai, restoran mahupun hotel.

Nota Menarik: Baru-baru ini sebuah gerai di Singapura telah mendapat pengiktirafan Michelin melalui penganugerahan Michelin Star.

Michelin mempunyai pengalaman lebih dari satu abad dalam bidang ini. Tahun demi tahun sejak penggunaan Michelin Guide dan bintang Michelin, panduan ini menjadi rujukan penting dalam industri makanan.

Bintang Michelin kini menjadi penentuan masa depan restoran, di mana impak dapatnya bintang ini mahupun kehilangannya adalah sangat dirasai.

Pada tahun 2003, seorang chef berbangsa Perancis, Bernard Louiseau menembak dirinya sendiri apabila tersebarnya desas desus penarikan 3 bintang Michelin restoran beliau.

Semuanya bermula pada tahun 1889 apabila 2 beradik Andre dan Edouard Michelin membantu seorang penunggang basikal yang muncul di tempat kerja mereka dengan tayar pancit.Pada ketika itu, mereka mengusahakan sebuah kilang getah di Clermont-Ferrand.

Untuk membaiki tayar pada zaman tersebut bukanlah sesuatu yang mudah kerana tayar digamkan terus ke rim. Mencabut tayar dari rim mengambil masa yang lama dan kerja yang sangat leceh.

Proses keseluruhan membaiki tayar tersebut mengambil masa lebih daripada satu hari. Selepas selesai membaiki tayar, tayar tersebut rosak semula selepas digunakan.

Hal ini memberi idea kepada 2 beradik ini untuk menghasilkan tayar yang tidak perlu digamkan ke rim bagi memudahkan proses penyelenggaraan.

Pada tahun 1891, mereka berjaya mencipta tayar tersebut dan membuat paten di bawah Michelin Corporation. Mereka tidak sedar ciptaan mereka itu bakal mengubah pengunaan tayar pengangkutan moden.

Dua beradik ini berharap akan mendapat keuntungan daripada tayar ciptaan mereka. Namun begitu, ketika era 1900-an, jumlah kereta di jalan raya Perancis kurang daripada 3000 buah.

Bagi meningkatkan permintaan ramai terhadap kereta (dan seterusnya tayar), Andre dan Edouard menghasilkan sebuah buku panduan iaitu Michelin Guide.

Buku panduan ini mengandungi maklumat-maklumat penting berkenaan seperti peta ke kedai mekanik, hotel dan stesen minyak di seluruh Perancis, serta cara-cara menukar alat gantian kereta.

Mereka menghasilkan lebih daripada 35,000 salinan dan diedar secara percuma. Strategi mereka ini berhasil, buku panduan mereka mendapat maklum balas yang baik daripada rakyat Perancis kerana manfaat yang mereka dapat.

Pada tahun 1904, mereka menghasilkan buku panduan yang sama bagi Belgium. Sehingga tahun 1911, Michelin Guide turut dihasilkan untuk lain-lain daerah di negara seperti Algeria, Tunisia, Italy, Switzerland, Jerman, Belanda, Sepanyol dan Portugal.

Tahun yang sama, mereka turut mengeluarkan sebuah buku panduan yang diberi nama The Countries of the Sun, versi sama Michelin Guide namun bagi bandar-bandar di utara Afrika, Selatan Itali dan Corsica.

Selepas Perang Dunia Pertama, edisi baharu telah dikeluarkan dan terus diedar secara percuma. Tren ini bertahan sehingga tahun 1920, apabila Andre ternampak ada buku panduan yang diletakkan secara bertindih untuk dijadikan kerusi ketika melawat sebuah kedai tayar.

Ketika itu, beliau sedar orang ramai lebih menghargai barang berbayar berbanding yang diberi secara percuma. Akhirnya, mereka mengenakan caj untuk buku panduan tersebut, dengan harga sebanyak 750 francs bagi sebuah buku, bersamaan lebih kurang RM9.00 dengan duit sekarang.

Kerana maklumat yang bermanfaat, ramai sanggup membayar bagi mendapatkan buku panduan mereka. Kini, Michelin mendapat aliran tunai tambahan daripada penjualan Michelin Guide.

Sebelumnya, mereka menjana pendapatan dengan iklan-iklan di dalam buku panduan. Kini dengan aliran tunai sendiri, mereka membuat keputusan untuk 'mencuci' buku panduan mereka dengan membuang semua iklan yang ada.

Dalam masa yang sama, mereka menambah baik buku panduan dengan maklumat yang lebih berkualiti dan tepat. Antaranya dengan membuat senarai restoran dalam kategori yang lebih spesifik.

Strategi penyenaraian restoran mengikut kategori mendapat sambutan yang baik dan menjadi semakin popular.

Kualiti seksyen restoran di dalam buku panduan ini terus ditambah baik dengan penubuhan sebuah kumpulan 'penyiasat' bagi mendapatkan maklum balas dan komen makanan dan servis yang diterima di restoran.

Selalunya kumpulan ini akan mengunjungi restoran sebagai tetamu tanpa mengenalkan diri mereka bagi mendapatkan maklum balas yang jujur dan tepat.

Sejak 1926, Michelin mula menggunakan bintang bersama maklum balas yang diberikan di dalam buku panduan mereka. Pada mulanya, sistem 1 bintang telah digunakan.Selepas 3 tahun, sistem 3 bintang Michelin telah dilahirkan, dan digunakan sehingga kini.

Pada tahun 2005, Michelin menghasilkan buku panduan versi Amerika yang pertama, fokus yang lebih kepada bandar New York. Sebanyak lebih kurang 500 restoran yang tersenarai, kebanyakannya terletak di kawasan tumpuan bandar.

Selain restoran, 50 hotel turut tersenarai dalam versi negara tersebut. Pada tahun 2007, Tokyo Michelin Guide telah turut dilancarkan.

Dalam 5 tahun kebelakangan ini, Michelin Guide menjadi tajuk utama akhbar yang banyak mempersoalkan kredibilitinya. Antara persoalan yang timbul termasuklah 'Adakah Michelin Guide telah hilang rentaknya?' dan 'Adakah bintang Michelin hanyalah overrated?'.

Di manakan restoran dan hotel yang mendapat pengiktirafan bintang Michelin di Malaysia yang anda tahu?


Bagaimana Lelaki Ini Mengaku Dia Inspirasi Watak Utama Filem 'Taken'

Filem 'Taken' merupakan salah satu filem yang paling mendebarkan berikutan jalan ceritanya yang boleh dikatakan segar semasa filem itu keluar pada tahun 2008.

Liam Neeson (Star Wars, Schindler's List) memegang watak utama bernama Bryan Mills, sebagai seorang bekas pegawai risikan kerajaan yang terpaksa mencari anaknya yang diculik oleh sindiket pemerdagangan manusia di Perancis.

Apabila filem itu meletup, seorang individu bernama William G. Hillar , seorang Kolonel bersara dalam pasukan tentera Amerika Syarikat mengakui filem tersebut adalah berdasarkan pengalamannya sendiri. Anak perempuannya telah diculik oleh sindiket pemerdagangan manusia, dipaksa bekerja dengan sindiket pelacuran dan akhirnya mati dibunuh di Asia Tenggara.

Latar belakangnya yang hebat juga turut memperkuatkan hujah beliau, atas pengalaman beliau dalam tentera. Beliau banyak terlibat dengan operasi risikan dan anti keganasan di Asia, Timur Tengah dan Amerika Selatan. Kisah Hillar nampak ada benarnya. Semua kemahiran yang dimiliki Hillar ada pada watak Bryan Mills dalam filem itu.

Tapi Hillar bukanlah seorang bekas tentera. Dia hanyalah seorang cikgu biasa yang cukup hebat mereka-reka cerita.

Kredibiliti yang direka oleh Hillar membantu beliau menjawat jawatan sebagai salah seorang tenaga pengajar di Monterey Institute of International Studies serta beberapa sekolah lain. Selain itu, Hillar juga dilantik sebagai jurucakap kepada beberapa gabungan NGO, di antaranya Federal Executive Board of Greater Los Angeles yang menguruskan koordinasi andai berlakunya bencana dan juga menjadi penasihat kepada Ketua Unit Bomba California.

Hillar diberikan tanggungjawab mengawal selia 12 siri bengkel selama 15 jam setiap satu selama 5 tahun beliau mengajar di Monterey Institute.

Jawatan yang disandang sebagai kontraktor sambilan tidak memerlukan latar belakang Hillar diselidik terlebih dahulu, yang membolehkan Hillar yang sebenarnya tidak mempunyai kelulusan akademik yang disebutkan berkenaan bidang yang diajarnya, mendapat jawatan sebagai pengajar. Subjek yang diajar oleh Hillar pula lebih kepada subjek penyeludupan manusia dan anti keganasan.

Yang membuatkan kisah ini lebih menarik, Hillar mengaku filem 'Taken' dibuat berdasarkan kisah sebenar hidup beliau dengan apa yang dilalui oleh watak Bryan Mills dalam filem tersebut, telah pun dilalui beliau cuma penamatnya berbeza.

Filem 'Taken' menamatkan kisahnya dengan penamat gembira, Hillar kehilangan anaknya dalam tragedi itu.

Helah Hillar mula terbongkar selepas beberapa orang pelajar mula meragui perkara yang diajar oleh Hillar, lalu membuat laporan berkenaan kredbiliti sebenar Hillar. Beberapa orang bekas pegawai tentera yang turut sama berkhidmat di institusi sama juga melaporkan perkara serupa.

Mereka mula meragui Hillar ekoran tabiat Hillar banyak mengambil informasi daripada pihak lain, yang kemudiannya diakui sebagai hasil penyelidikannya selama ini.

Hasil siasatan pihak Monterey Institute of International Studies mendapati Hillar berbohong berkenaan pengalamannya dalam unit tentera sebagai seorang berstatus Green Beret dan semua pengalamannya dalam unit anti keganasan.

Hillar mengaku dalam resumenya, beliau mempunyai Ijazah dalam Psikologi, Sarjana dalam Pendidikan dan Ijazah Kedoktoran dalam Pendidikan Kesihatan serta mendapat penganugerahan ijazah kehormat dalam Hubungan Awam, ekoran pengalaman yang beliau timba selama ini.

Hanya Ijazah dan Sarjana beliau benar-benar wujud. Pihak tentera mengecam kuat tindakan Hillar mengakui dirinya salah seorang askar bertaraf Green Beret, kerana mencemarkan imej pasukan berprestij tentera Amerika Syarikat.

Menurut kisah Hillar - pada tahun 1988, anaknya yang bercuti dengan rakan di sekitar Asia Tenggara diculik daripada sebuah keretapi dan anaknya dipaksa menjadi pelacur.

Hillar menjelajah ke beberapa negara di sekitar Asia Tenggara, menjejak sindiket pelacuran dan pemerdagangan manusia demi mencari anaknya namun dia gagal menyelamatkan anaknya, selepas anaknya ditemui mati dipercayai dibunuh atau membunuh diri. Sama macam filem 'Taken' namun penamatnya tragis.

Menurut pihak pendakwa, siasatan mendapati William G.Hillar adalah seorang 'con artist' yang cukup cekap. Dia memang pernah berkhidmat sebagai salah seorang US Coast Guard Reserve pada tahun 1962 hingga 1970, namun itu sajalah pengalaman pasukan keselamatan yang dimilikinya. Sehari pun dia tidak pernah berkhidmat dengan tentera dan segala pengalaman yang disebutkannya berlaku, hanya datang daripada imaginasi beliau yang aktif.

Hasil siasatan latar belakang mendapati Hillar mula melabelkan dirinya sebagai pakar bidang keselamatan selepas tragedi 11 September 2001, ekoran ketika itu banyak agensi keselamatan memerlukan latihan dalam bidang anti keganasan dan keselamatan. Hillar mula mencipta kelulusan-kelulusan dan pengalaman-pengalaman palsu bagi meletakkan dirinya sebagai pakar yang menjadi rujukan bidang anti terrorisme itu.

William G.Hillar didapati bersalah dan dihukum penjara 21 bulan dengan 3 tahun pengawasan selepas dibebaskan. Dia juga diwajibkan membayar semula sejumlah $171,415 yang telah dibayar kepadanya hasil 'khidmat' beliau sebagai pakar keselamatan selama 12 tahun serta perlu menghabiskan 500 jam dalam khidmat komuniti di kawasan perkuburan askar Maryland.

Pihak pendakwa menerima baik hukuman yang dijatuhkan ke atas Hillar berikutan penipuannya itu, kerana taindakannya mampu memberikan risiko besar pada pihak tentera, penguatkuasa undang-undang dan pasukan keselamatan yang pernah menjalani latihan bersama beliau, atas nasihat tidak berasas yang diberikan beliau.

Seperti biasa, semua pihak yang telah terlibat melantik Hillar sebagai penasihat dan juru rujuk menyalahkan pihak lain, bagi mengelakkan mereka dipersalahkan. Ini termasuklah pihak polis, tentera, CIA dan juga FBI yang banyak kali menghantar pegawai menyertai 'kursus keselamatan' yang dianjurkan Hillar.

Berita gembiranya, anak perempuan Hillar masih lagi meneruskan hidup dengan selamat serta tidak pernah diculik atau dipaksa menjadi pelacur. Penerbit filem 'Taken' pula, sehingga kini menafikan dakwaan Hillar berkenaan inspirasi sebenar idea filem tersebut.


Bagaimanakah Bermulanya Kesesatan Kaum Bani Israil?

Kisah bagaimana sesatnya kaum Bani Israil bermula sejak zaman Nabi Musa as. dan berkait rapat dengan kisah bagaimana Nabi Musa as. membelah lautan, sehingga menenggelamkan Firaun dan pengikut-pengikutnya - atas keizinan Allah swt.

Semua itu bermula selepas Nabi Musa as. mendapat perintah daripada Allah swt. untuk berpindah kembali ke tapak asal bermulanya Bani Israil semasa zaman Nabi Yaakub as, meninggalkan bumi Mesir yang pada ketika itu berdepan ancaman Firaun.

Pengikut-pengikut Nabi Musa as. iaitu kaum Bani Israil melarikan diri dengan menipu Firaun, membawa bersama bermacam jenis barang kemas daripada koleksi Firaun, ekoran helah mereka mahu mengadakan perayaan bagi meraikan Firaun.

Sampai ke satu lokasi, Malaikat Jibrail menyertai kumpulan pengikut Nabi Musa as. yang berjumlah 6 ribu lebih itu untuk menyampaikan perintah Allah swt. pada Rasul Allah itu. Setiap langkah kuda Jibrail ini mampu menghidupkan tumbuhan pada tapak kaki kuda yang dipijak dan apa yang berlaku ketika itu, disaksikan sendiri oleh salah seorang pengikut Nabi Musa as. yang namanya Musa bin Zhufar atau Musa as-Samiri, ekoran asalnya dari Sumeria.

Musa as-Samiri adalah seorang pemuda yang disifatkan sebagai seorang yang cukup bijak berkata-kata serta berfikir. Dia juga mempunyai pemerhatian yang cukup tajam serta keberanian menyampaikan pendapat yang mampu membuatkan orang lain terpesona dengannya.

Setelah mendapat arahan daripada Malaikat Jibrail, Nabi Musa as. pun mendaki Bukit Sina, meninggalkan pengikut-pengikutnya di bawah pemerhatian adik Baginda, Nabi Harun as. Duduklah kaum bani Israil di situ menunggu kembalinya Nabi Musa as. kepada mereka selama 30 hari atau 40 hari, seperti yang dijanjikan oleh Nabi Musa as. (nota - pendapat berlainan namun angka sebenar tidak perlu dirisaukan).

Ketika menunggu kepulangan Nabi Musa as. muncul persoalan-persoalan di kalangan pengikutnya yang ditimbulkan oleh Musa as-Samiri - adakah satu kesalahan pada mereka mencuri barang kemas milik Firaun yang sedang dipakai oleh pengikut-pengikut Nabi Musa as ketika itu? Bukankah itu satu perbuatan mencuri hak orang lain?

Apabila ditanyakan pada Nabi Harun as, Nabi Harun as. meminta kaum bani Israil menunggu kepulangan Nabi Musa as. bagi mendapatkan penjelasan.

Bagi mengelakkan kekeliruan dalam hati mereka, Musa as-Samiri pun mengarahkan kaum bani Israil menyimpan semua barang kemas milik Firaun yang dicuri tadi ke dalam sebuah lubang yang mereka gali dan mereka pun kembali menunggu semula Nabi Musa as.

Malangnya, Nabi Musa as. terlambat daripada hari yang dia janjikan menyebabkan keresahan mula merebak pada pengikut Baginda. Musa as-Samiri berang dengan tindakan Nabi Musa as. tidak menepati janjinya mula mengapi-apikan kaum Bani Israil. Mereka bersetuju untuk mengorek semula emas-emas yang telah mereka tanam, lalu meleburkan dan mengukirnya menjadi sebuah patung berupa lembu yang besar saiznya.

Musa as-Samiri turut sama mencampurkan pasir bekas tapak kaki kuda Malaikat Jibrail ke dalam patung lembu tersebut yang dikutipnya sebelum itu.

Dengan izin Allah swt, lembu itu mampu bercakap dan berkomunikasi. Melihat keajaiban itu, Musa as-Samiri pun mengarahkan pengikut-pengikut Nabi Musa as. bertanyakan soalan-soalan kepada patung lembu tersebut .

Satu per satu jawapan mereka berjaya dijawab, sehinggakan ada yang mula menyalah anggap patung lembu itu adalah Tuhan mereka.

Nabi Harun as. berkali-kali menegur mereka yang mula asyik dengan lembu emas yang boleh bercakap itu sehinggakan mereka mula leka dengan larangan Allah swt, namun ugutan bunuh mula kedengaran andai Nabi Harun as. campur tangan dalam urusan mereka.

Kembalinya Nabi Musa as. melihat pengikut-pengikutnya mula sesat memgakibatkan Baginda berang sehinggakan Baginda bertindak kasar dengan adiknya sendiri Nabi Harun as. atas fitnah kaum Bani Israil.

Mereka menyalahkan Nabi Harun sebagai perancang kepada terbinanya lembu emas itu. Setelah disiasat, Nabi Musa as. menyedari fitnah tersebut dan Baginda pun menghalau Musa as-Samiri daripada terus mengikut mereka semua.

Perasaan ragu-ragu yang telah berjaya ditanam sedikit demi sedikit semasa ketiadaan Nabi Musa as. menyebabkan ramai di antara kaum Bani Israil bertindak mengikut Musa as-Samiri kerana percaya dengan kebolehan beliau menghidupkan lembu emas tadi.

Sesatlah sebahagian besar pengikut Nabi Musa as. mengikut Musa as-Samiri mengembara dunia menyesatkan kaum-kaum manusia lain dengan kepercayaan yang mereka pelajari daripada Musa as-Samiri.

Sudah ditakdirkan dengan izin Allah swt., Musa as-Samiri akan memainkan peranan penting sehinggalah ke akhir zaman, dalam menyesatkan umat manusia.


Kisah Pertemuan Semula 4 Kembar Seiras Yang Terpisah Sejak Lahir

Adakah anda dalam kalangan mereka yang bertuah mempunyai kembar seiras? Menurut statistik, kebarangkalian untuk lahirnya sepasang kembar seiras adalah sebanyak 1 dalam 285 kelahiran, iaitu 0.35%. Angka ini adalah universal dan rawak.

Dan dalam kebarangkalian yang sangat jarang untuk mendapat kembar itu, berapa pula kebarangkalian kembar-kembar ini terpisah antara satu sama lain ketika lahir? Walaupun ia jarang berlaku, namun realitinya, ia tetap berlaku.

iluminasi.com ingin berkongsi 5 kes kembar seiras yang terpisah sejak lahir, dan kemudiannya bertemu semula selepas tempoh yang lama.

Sepasang suami isteri dari Wisconsin, Amerika Syarikat, Thomas dan Jennifer Doering sudah mempunyai 3 orang anak lelaki. Namun, keinginan mempunyai anak perempuan bagi melengkapkan keluarga mereka membuatkan pasangan ini berhasrat untuk mengambil anak angkat.

Satu lagi pasangan juga dari Amerika Syarikat iaitu Washington, Scott dan Nicole Rainsberry ingin menambah ahli keluarga mereka yang mana juga sudah mempunyai 3 cahaya mata.

Kedua-dua pasangan ini yang tinggal di dua kawasan berlainan terpisah sejauh 3,000 kilometer, mencari anak angkat sehingga ke tahap antarabangsa. Pencarian mereka membawa kedua-dua pasangan ini ke China.

Pada Julai 2007 ketika berusia 14 bulan, Gracie telah dipertemukan dengan pasangan Rainsberry.. Manakala pasangan Doering pula bertemu dengan bayi yang diberi nama Audrey, pada Ogos 2007.

Walaubagaimanapun, kedua-dua pasangan ini langsung tidak tahu bahawa bayi yang dibawa pulang ke Amerika Syarikat, mempunyai pasangan kembar.

Sehinggalah 9 tahun kemudian, pada Disember 2016, Jennifer Doering berasa ingin tahu mengenai masa lalu anaknya, Audrey. Dengan bantuan penyelidik China, beliau telah menjumpai sekeping gambar di mana Audrey didukung oleh seorang wanita China bersama seorang lagi bayi.

Apa yang mengejutkan Jennifer adalah, kedua-dua bayi itu mempunyai wajah serupa.

Beliau kemudiannya melakukan siasatan lanjutan melalui Facebook, dan akhirnya menjumpai Nicole Rainsberry, dan anaknya, Gracie. Dan selepas 10 tahun terpisah, kini kedua-dua kembar seiras ini dipertemukan face to face buat kali pertama di dalam rancangan Good Morning America.

Jika pertemuan Audrey dan Gracie selepas terpisah 10 tahun membuatkan air mata anda berlinangan, kisah ini lebih meyayat hati. Pasangan kembar George Skrzynecky dan Lucian Poznanski terpisah hampir 70 tahun.

Ibu mereka, Jankowska Elzbieta telah dihantar dari Poland ke Jerman untuk bekerja di sebuah kem. Ketika Perang Dunia Ke-2 berlaku, beliau ditahan di kem tersebut.

Selepas Jankowska dibebaskan, beliau telah melahirkan sepasang kembar pada 1 Jun 1946 di Kassel, Jerman.

Atas masalah kesihatan yang sangat teruk, pasukan Palang Merah Poland membawa pasangan kembar ini pulang. Mereka kemudiannya diambil sebagai anak angkat oleh dua keluarga berbeza.

George dan Lucian langsung tidak tahu mengenai kembar masing-masing kerana keluarga angkat tidak pernah menceritakan kisah tersebut.

Ketika berusia 17 tahun, George terjumpa dokumen yang menunjukkan bahawa beliau merupakan anak angkat dan tahu beliau mempunyai kembar. Berita itu membuatkan hubungan keluarga mereka retak. George kemudiannya membawa diri ke Amerika Syarikat.

Lucian pula diberitahu ibunya ketika mahu menyertai tentera, namun berita mengenai kembar tidak diketahui. Lucian kekal bersama keluarga angkatnya dan meneruskan hidupnya di Poland.

Pada tahun 1960-an, George meminta bantuan Palang Merah untuk mencari kembarnya namun gagal. Namun, George tidak pernah berputus asa dan tahu bahawa satu hari nanti, pasti beliau dan kembarnya akan bertemu semula.

Pada tahun 2014, ketika berusia 68 tahun, Lucian mendapat maklumat mengenai ibu kandungnya dan mendapati bahawa beliau mempunyai kembar. Dan pada tahun 2015, kedua-dua kembar ini berjumpa buat kali pertama selepas 69 tahun.

Bayangkan ada sedang menonton video di Youtube, dan tiba-tiba anda terlihat seseorang yang menyerupai anda dalam video tersebut. Pasti anda menjangkakan bahawa ia hanyalah seseorang yang mirip anda.

Namun, jika anda tahu bahawa anda mempunyai kembar seiras yang terpisaah sejak lahir, sudah tentu anda rasakan bahawa anda sudah menemui separuh daripada diri anda.

Inilah yang berlaku kepada Anais Bordier. Anais yang berasal dari Perancis merupakan seorang penuntut bidang fesyen di United Kingdom.

Rakan Anais terlihat seorang gadis dalam sebuah video yang berwajah serupa dengan Anais, dan memberitahu beliau. Kemudian, video kedua dimuatnaik oleh individu tersebut, kali ini terpapar nama beliau, iaitu Sam Futerman.

Anais kemudiannya melakukan pencarian di Google dan membawa kepada penemuan gadis misteri tersebut. Sam Futerman merupakan seorang pelakon yang menetap di Amerika Syarikat.

Bukan sahaja wajah mereka serupa, Anais juga mendapati bahawa gadis bernama Sam itu juga mempunyai tarikh lahir dan tempat kelahiran yang sama dengannya iaitu Seoul, Korea. Dan sama seperti Anais, Sam juga merupakan seorang anak angkat.

Anais kemudiannya memberitahu ibu angkatnya, yang meyakinkan beliau yakin bahawa Sam adalah kembarnya. Sam dihubungi Anais melalui Facebook dan akhirnya, pasangan kembar ini dipertemukan semula selepas berpuluh tahun terpisah.

Siam Peillon dan Fabienne Gorge adalah sepasang kembar yang lahir pada 4 Mac 1992 di Hanoi, Vietnam. Kedua-duanya terpisah ketika masih bayi kerana diambil menjadi anak angkat oleh dua buah keluarga dari Perancis.

Pasangan kembar ini dibesarkan di Perancis namun tidak mengetahui kewujudan masing-masing.

Siam adalah seorang pemilik restoran manakala Fabienne pula merupakan seorang jururawat. Namun 3 tahun lepas, mereka mendapat tahu bahawa mereka adalah pasangan kembar.

Ia berlaku apabila rakan Siam yang tinggal di Annecy (tenggara Perancis) terlihat seorang gadis di Facebook yang menyerupai wajah Siam. Beliau kemudian memberitahu perkara tersebut dalam radio Eropah 1, membuatkan Siam cuba untuk menghubungi wanita bernama Fabienne tersebut.

Siam kemudiannya menambah kenalan (add) Fabienne di Facebook namun tidak diendahkan Fabienne.

"Saya melihat perkara itu melalui telefon pintar dan tak dapat melihat dengan jelas, tapi kemudian saya melihat gambar profil tersebut menyerupai wajah saya," jelas Fabienne.

"Dan saya berkata pada diri saya, alamak, ada orang cuba nak godam akaun Facebook saya," tambahnya lagi.

Namun kesungguhan Siam membuahkan hasil apabila Fabienne akhirnya memberikan respon. Mereka mula berborak-borak, namun tidak bertanya antara satu sama lain sama ada mereka adalah kembar.

Selepas meneliti tarikh lahir, jenis darah dan gambar, akhirnya Siam terlebih dahulu berkata, "Bukan saya nak takutkan awak, tapi saya rasa kita adalah kembar,".

Rupa-rupanya doktor yang mengendalikan mereka ketika lahir menyembunyikan perkara ini daripada keluarga-keluarga angkat mereka. Ia kerana untuk mengurangkan kesukaran proses mencari keluarga angkat.

Selepas beberapa ketika berborak melalui Facebook, akhirnya pada Januari 2014, Fabienne yang tinggal di barat daya Perancis terbang ke Lyon untuk menemui Siam untuk kali pertama, selepas lahir.


Sejarah Penubuhan Negara Haram Israel

Pengumuman Presiden Amerika Syarikat, Donald Trump untuk mengiktiraf Baitulmaqdis atau Jerusalem sebagai ibu negara Israel dilihat seolah-seolah menghina rakyat Palestin dan masyarakat Islam seluruh dunia.

Israel itu sendiri merupakan sebuah negara haram. Pembentukannya menindas rakyat Palestin selama beberapa dekad sehingga sekarang.

Tahukah anda, sebelum perpindahan kaum Yahudi beramai-ramai ke Palestin, rakyat negara tersebut hidup aman damai dan normal seperti kita walaupun dihuni oleh mereka yang berbilang agama dan bangsa?

Adakah kita sedar bagaimana Palestin yang dahulunya aman damai boleh berubah sekelip mata menjadi tanah jajahan Israel?

Pelan yang serius bagi menubuhkan sebuah negara Yahudi pertama kali dilontarkan di Persidangan Bale di Switzerland pada tahun 1897. Persidangan yang diadakan pada tahun tersebut turut dikenali sebagai First Zionist Congress, dengan kehadiran orang kuat Yahudi berfahaman Zionist seperti Theodor Herzl (Bapa Politik Moden Zionisma) dan Abraham Salz.

Kebanyakan mereka yang hadir merupakan bijak pandai Yahudi daripada pelbagai negara di sekitar Eropah yang inginkan tanah air sendiri. Persidangan ini dianggap berjaya bagi mereka kerana berjaya mencapai kata sepakat bagi penubuhan sebuah negara Yahudi di Palestin.

Hasil persidangan ini, kumpulan gerakan Yahudi dilihat menjadi lebih aktif dalam mencapai objektif mereka. Sultan Abdul Hameed, yang merupakan khalifah terakhir bagi kerajaan Turki Uthmaniyah berasa menjadi tanggungjawab baginda untuk mempertahankan Palestin, kerana wilayah tersebut di bawah naungan kerajaan Turki.

Pada tahun 1900, baginda telah mengeluarkan perintah bahawa jemaah pilgrim Yahudi tidak dibenarkan untuk tinggal lebih dari 3 bulan di Palestin. Sultan Abdul Hameed sangat mengetahui rancangan jahat kaum Yahudi tersebut.

Kaum Yahudi merupakan kaum yang licik. Pelan bagi penubuhan negara Israel telah lama wujud, lebih awal dari Persidangan Bale. Mereka mula mendekati baginda pada tahun 1882 melalui Friends of Zion bagi memohon penempatan di Palestin.

Baginda kemudiannya memberi respons dengan mengeluarkan perintah bahawa semua kaum Yahudi yang ingin berpindah ke Turki tidak dibenarkan untuk tinggal di Palestin.

Walaupun kaum Yahudi berang dengan perintah tersebut, mereka mula menghantar delegasi demi delegasi bagi terus memujuk Sultan Abdul Hameed untuk mengubah keputusan baginda. Namun, respons yang diterima adalah lebih teruk daripada sebelumnya.

Pada tahun 1901, baginda meluluskan undang-undang bagi menghalang penjualan tanah di Palestin kepada mana-mana Yahudi. Tahun berikutnya, Theodor Herzl membentuk sebuah lagi delegasi baharu bagi menyakinkan baginda berkenaan penempatan Yahudi di Palestin. Ini merupakan percubaan kedua baginda selepas percubaan pertama pada tahun 1896.

Delegasi yang dihantar pada tahun 1902 gagal kerana Sultan enggan bertemu mereka. Jadi, delegasi ini bertemu dengan Perdana Menteri Tahsin Baba dengan cadangan mereka tersebut.

Kaum Yahudi sangat pandai dalam manipulasi kerana mereka bijak dalam ekonomi dan kaya dengan wang ringgit. Mereka membuat tawaran untuk membayar semua hutang kerajaan Turki Uthmaniyah sebanyak £23 million, dan membantu membina armada perang dengan kos yang sangat tinggi.

Mereka turut menawarkan loan tanpa bunga sebanyak ₺35 million bagi memulihkan ekonomi dan perbendaharaan negara.

Semua tawaran ini dibuat bertujuan bagi mendapatkan kebenaran Sultan untuk membenarkan kaum Yahudi menubuhkan sebuah negara Yahudi di Palestin. Sekiranya baginda menerima tawaran tersebut, ini bermakna baginda menjual maruah dan seluruh kehidupan rakyat Palestin serta tanah suci itu sendiri kepada mereka.

Seorang Sultan yang berani dan tidak mudah kalah dengan hasutan dunia, baginda menolak semua tawaran tersebut.

Selepas kekalahan kerajaan Turki Uthmaniyah dalam Perang Dunia Pertama, British dan Perancis telah menandatangani Perjanjian Sykes-Picot, di mana tanah arab dibahagikan mengikut zon pengaruh kuasa-kuasa besar dunia.

Menurut perjanjian ini, Palestin diletakkan di bawah bidang kuasa British. British memainkan peranan penting dalam perpindahan kaum Yahudi dari Eropah ke Palestin, yang berlaku secara berperingkat.

Migrasi ini turut mendapat sokongan negara-negara Eropah yang lain terutamanya ketika berlakunya Perang Dunia Kedua. Negara-negara tersebut kesian akan kaum Yahudi yang ditindas dan diseksa oleh Adolf Hitler. Hitler melakukan kekejaman Holocaust terhadap mereka tanpa sebarang belas kasihan.

Pada tahun 1917, kerajaan British berjanji kepada pemimpin-pemimpin Arab untuk memberikan kemerdekaan kepada negara-negara Arab termasuklah negara Palestin melalui surat-surat yang dikenali sebagai The McMahon-Hussein Correspondence.

Pada masa yang sama, British secara rahsia turut menandatangani Deklarasi Balfour yang menjanjikan tanah Palestin sebagai tanah air kepada kaum Yahudi. Ketika itu, kaum Yahudi hanya meliputi 8% populasi keseluruhan Palestin, dan mereka hanya memiliki 2.5% tanah di tanah suci tersebut.

Tahun berikutnya, British bersama dengan nasionalis Arab bergabung menjatuhkan kerajaan Turki Uthmaniyah. Mereka berjaya memecahbelahkan Empayar Uthmaniyah dan akhirnya menjajah Palestin secara total.

Tanpa perlindungan kerajaan Turki, Palestin menjadi lemah. kerajaan British kemudiannya dengan serta merta memulakan kempen bagi perpindahan kaum Yahudi di Eropah ke Palestin.

Perpindahan secara beransur-ansur bangsa ini menyebabkan populasi mereka di Palestin meningkat. Sehingga tahun 1947, jumlah populasi Yahudi di Palestin mencecah lebih kurang 650,000 orang, bersamaan 31% keseluruhan penduduk.

Mereka mula menubuhkan organisasi-organisasi pertahanan dan keganasan, dengan latihan dalam keganasan terancang. Kebanyakan kaum Yahudi yang menyertai organisasi ini adalah terlatih, dan mereka menyertai Perang Dunia Kedua bagi mendapatkan pengalaman serta skil bagi pertempuran seterusnya dengan Palestin dan tanah Arab yang lain.

Apabila Persatuan Bangsa-Bangsa Bersatu (PBB) mengarahkan pembahagian tanah Palestin melalui United Nations Partition Plan for Palestine pada tahun 1947, kaum Yahudi telah stabil dari segi ketenteraan dan mempunyai 75,000 tentera bersenjata yang terlatih.

Pada tahun 1948, kaum Yahudi secara rasmi menuntut penubuhan sebuah negara untuk kaum mereka di tanah Palestin dan menamakan negara tersebut sebagai Israel.

Beratus ribu masyarakat Muslim di Palestin dihalau keluar dari negara sendiri atas desakan keselamatan oleh tentera-tentera Yahudi. Tentera-tentera ini adalah yang terlatih oleh organisasi keganasan seperti Irgun, Levi dan Haganot. Organisasi-organisasi ini mendapat sumber kewangan dan senjata dari tentera British serta Amerika Syarikat.

Pada tahun 1967, Israel telah menyerang Mesir, Jordan dan Syria, serta menjajah tanah Palestin yang lain termasuklah kawasan Masjid Al-Aqsa buat pertama kalinya.

Sejak dari itu, Masjid Al-Aqsa sering kali menjadi target ancaman oleh Israel untuk dihancurkan, termasuklah usaha untuk meruntuhkan masjid ini melalui penggalian bawah tanah. Penjajahan Israel ke atas bumi Palestin memberi tekanan kepada rakyat Palestin dan ke satu tahap mereka tidak lagi dapat menerimanya.

Pada 8 Disember 1987, rakyat Palestin memulakan pemberontakan (Intifada Pertama) di West Bank dan semenanjung Gaza terhadap penjajahan kaum Yahudi. Pemberontakan ini berlangsung selama hampir 6 tahun, dengan jumlah syahid rakyat Palestin seramai lebih kurang 2000 orang.

Pada 28 September 2000, Perdana Menteri Israel iaitu Ariel Sharon telah memasuki Masjid Al-Aqsa bersama 3000 orang tentera. Tindakan provokasi ini dilihat seolah-olah menghina rakyat Palestin dan menjatuhkan maruah mereka.

Rakyat Palestin bertindak balas dengan melakukan bantahan. Dari situ, bermulalah Intifada Kedua. Intifada kali ini berlangsung selama lebih kurang 4.5 tahun yang mengakibatkan syahid seramai lebih kurang 3400 orang rakyat Palestin. Akibat daripada Intifada Kedua, Israel telah membina dinding pembahagi di West Bank.

Adakah pengumuman Donald Trump untuk mengiktiraf Baitulmaqdis sebagai ibu negara Israel baru-baru ini akan menjadi penyebab berlakunya Intifada Ketiga?

Israel sudah sekian lama mengimpikan tanah Palestin untuk dijadikan negara mereka kerana kepentingan dari segi sejarah kaum mereka, yang berbalik kepada Nabi Musa A.S, Nabi Daud A.S. dan Nabi Sulaiman A.S..

Dengan bantuan kuasa-kuasa besar dunia, mereka semakin hampir untuk mencapai cita-cita mereka. Namun, sebagai umat Islam, wajib bagi kita untuk mempertahankan tanah Palestin, Masjid Al-Aqsa dan darah saudara seagama kita di sana.

Jika kita tidak mampu untuk berperang bersama mereka di sana, sekurang-kurangnya apa yang kita boleh lakukan adalah dengan memboikot secara konsisten semua produk Israel atau mana-mana produk yang menyumbang kepada kententeraan negara haram Israel.

Sedangkan mereka yang non-muslim pun turut menuntut hak rakyat Palestin ditegakkan, apakah alasan kita sebagai umat Islam untuk tidak turut bersama membantu mereka yang seagama dengan kita?

Bayangkan kita dalam situasi mereka, tidakkah kita mengharapkan saudara seagama kita untuk turut memberi sokongan kepada kita? Adakah kita sanggup melihat anak-anak Palestin merana tanpa peluang untuk membesar dewasa seperti anak-anak kita di Malaysia?

Sekurang-kurangnya marilah kita bersama-sama menunaikan solat hajat mendoakan keselamatan dan kesejahteraan rakyat Palestin.


Asal-Usul Nama Tempat di Malaysia Yang Masih Lagi Mengekalkan Unsur Penjajah British

Faktor sejarah kita banyak dikuasai dengan nama orang barat sementara beberapa kawasan geografi kita juga masih mengekalkan nama individu yang berkhidmat dengan kerajaan penjajah, satu masa dulu.

Tahukah anda apakah asal-usul nama lokasi-lokasi atau tempat berkaitan penjajah yang kerap kali kita sebutkan setiap hari dan daripada mana nama itu berasal? Berikut adalah 5 tempat di dalam Malaysia yang masih lagi mengekalkan elemen sedemikian rupa.

Nama yang digunakan oleh orang zaman dahulu sebelum nama Port Dickson digunakan, adalah 'Tanjung' berikutan pekannya yang terletak di sebuah tanjung yang menghala ke laut.

Wujud banyak perkampungan nelayan di situ dan namanya masih kekal hingga sekarang seperti Bagan Pinang, Si Rusa, Telok Kemang, Pasir Panjang, Lukut dan Sepang.

Sir John Frederick Dickson yang mewakili kerajaan British menukarkan Tanjong menjadi sebuah pelabuhan, menerusi pembinaan jalan keretapi di antara Tanjong dan Sungai Ujong atau Seremban kini.

Pada tahun 1904, jalan keretapi sepanjang 39km itu siap dan bagi merasmikan semula Tanjong, nama Tanjong diubah ke Port Dickson sebagai menghormati jasa Sir Dickson membangunkan Tanjong.

Banyak pihak menganggap nama tersebut perlu ditukar kepada nama yang mencerminkan nama Melayu atau Malaysia, dengan cadangan mengembalikan nama Georgetown kepada nama asalnya yang juga bergelar 'Tanjong'.

Menurut sejarah, kawasan yang mula-mula sekali dibangunkan di Pulau Pinang adalah sebuah kawasan bernama Tanjong Penaga atau Tanjong Penaigre, yang kini kita gelarkan Georgetown.

Francis Light yang dikatakan adalah pengasas Pulau Pinang menamakan semula Tanjong sebagai 'Georgetown' sebagai simbol kehormatan ke atas Raja George III yang memerintah British ketika itu.

Butterworth merupakan salah satu lagi nama tempat di Pulau Pinang yang masih mengekalkan nama penjajah.

Menurut sejarah, nama lama Butterworth sebelum ditukarkan oleh pihak penjajah adalah Bagan, disebabkan wujudnya sebuah jeti kecil yang diperbuat daripada kayu yang digunakan oleh penduduk di situ.

'Bagan' mempunyai maksud yang sama dengan perkataan 'quay' iaitu jeti kecil.

Selepas Georgetown berkembang pesat, kerajaan Brisith mahu sebuah lagi bandar dibangunkan di bahagian semenanjung dan Bagan dipilih untuk dimajukan.

'Bagan' ditukar namanya kepada Butterworth sempena mengambil nama Mejar Jeneral William John Butterworth, gabenor pemerintah negeri-negeri selat ketika Butterworth dirasmikan pembukaannya.

Templer Park dinamakan sendiri oleh Sultan Selangor, DYM Sultan Hisamuddin Alam Shah Alhaj Ibni Almarhum Sultan Ala'iddin Sulaiman Shah, pada 19 Mei 1954 sempena nama Jeneral Sir Gerald Templar.

Perdana Menteri Britain ketika itu, Winston Churchill melantik Gerald Templer sebagai pesuruhjaya tinggi British di Malaya dalam menghadapi ancaman pihak komunis, berdasarkan pengalaman luas Templer dalam bidang ketenteraan.

Pada tahun 1955, Templer Park digazetkan oleh kerajaan Selangor sebagai kawasan kawalan dan pemeliharaan alam semulajadi, melalui penubuhan sebuah jawatankuasa bagi memajukan kawasan tersebut.

Templer Park kemudiannya diambil alih oleh Kementerian Pembangunan Luar Bandar selepas kita merdeka pada tahun 1957.

William Cameron adalah seorang juruukur tanah lantikan British yang berkhidmat di Malaya.

Melalui ekspedisinya pada tahun 1885 di kawasan Banjaran Titiwangsa, beliau melaporkan berkenaan wujudnya satu kawasan dataran tinggi yang mencerun mempunyai ketinggian sekitar 1372 meter dari aras laut.

Bagaimanapun, rekod ekspedisi Cameron kurang lengkap gagal mencatatkan kedudukan dataran itu secara tepat. Namun atas usaha Cameron menerokai kawasan tersebut, kawasan tanah tinggi itu dinamakan sempena namanya.

Cameron menjalankan ekspedisi kedua untuk mengenal pasti lokasi sebenar dataran yang disebutkan bermula pada bulan Februari 1885 dan berakhir pada 1 September 1885.

Bagaimanapun, kekeliruan dalam maklumat yang dikumpul beliau menyebabkan sebuah lokasi bernama Lubuk Tamang disalah anggap sebagai kawasan yang dimaksudkan Cameron, sedangkan ketinggian Lubuk Tamang hanyalah sekitar 914 meter dari aras laut - tidak sama seperti kawasan awal yang ditemuinya.

Hanya pada tahun 1920 dalam satu ekspedisi lain barulah mereka menemui kawasan yang dikatakan oleh Cameron.

Kumpulan ekspedisi itu berjaya melakarkan peta kawasan tanah tinggi tersebut dan dataran yang disebutkan oleh Cameron beberapa puluh tahun sebelum itu, yang kini menjadi lokasi Tanah Rata dan Brinchang.


Inilah Wanita Pertama Yang Menjelalajah ke Semua Negara Di Muka Bumi

Seorang pengembara wanita muda telah berjaya memecahkan rekod dunia apabila menjadi individu pertama yang menjelajah ke semua 196 negara di atas muka bumi dalam tempoh hanya 18 bulan dan 26 hari.

Cassie De Pecol, 27, yang berasal dari Washington, Connecticut, memulakan perjalanannya pada bulan Julai, 2015 dan telah berjaya menamatkan misi epiknya ke semua 196 negara yang diiktiraf termasuk Korea Utara, Taiwan, Kosovo dan Palestine. Beliau telah dinobat sebagai wanita pertama yang berjaya menjelajahi ke semua negara juga sebagai individu terpantas berjaya melakukannya

Sehingga Februari 2017, Cassie telah berjaya memecahkan Rekod Dunia Guiness dengan projek beliau ini yang dinamakan Expedition 196 - dengan mencatatkan segala-galanya di media sosial yang memiliki hampir 460 ribu pengikut.

Cassie, yang telah melakukan aktiviti penjelajahan sejak tahun 2010, menganggap dirinya sendiri sebagai penjelajah dunia, peneroka, aktivis alam sekitar, pembela hak wanita, dan juga aktivis keamanan, pendidik, atlet dan usahawanita.

Beliau meletakkan jawatan dari pekerjaan korporatnya yang tidak 'memuaskan' pada tahun 2012 dan memulakan jelajahnya sejak bulan Julai 2015. Pada mulanya beliau cuma menggunakan wang simpanan sendiri namun setelah dikenali ramai, Cassie berjaya mendapat penaja untuk ekspedisi beliau.

Dengan semangatnya yang tinggi dalam pengembaraan, bekas penuntut Pengajian Global ini mula merancang ekspedisi 'sekali dalam seumur hidup' ini pada hari lahirnya yang ke-25. Idea ini datang secara tiba-tiba kerana mengenangkan usianya yang semakin meningkat dan bagi beliau, belum ada apa-apa lagi pencapaian yang berjaya dilakukan dalam hidup.

Beliau menjelaskan "Sejak zaman persekolahan lagi saya mempunyai keinginan untuk melawat ke semua negara di seluruh dunia, tertarik untuk mempelajari tentang semua budaya, habitat semula jadi, dan juga agama yang ada di seluruh pelusuk dunia".

"Boleh dikatakan saya sangat beruntung kerana di Amerika, memiliki pelbagai budaya yang unik dan juga orang-orang dari seluruh dunia yang menjadikan negara ini sebagaimana yang dapat dilihat pada hari ini. Saya mahu belajar tentang dari mana asalnya orang-orang ini, dengan lebih jelas, dari mana asalnya saya, pendek kata, saya mahu belajar tentang kehidupan dan manusia itu sendiri" jelasnya lagi.

"Saya tertanya-tanya apakah yang ada di luar Amerika Utara dan bagaimanakah keadaannya di sana. Adalah Timur Tengah benar seperti yang sentiasa diperkatakan dalam berita? Bagaimana pula dengan Amazon?"

"Bagi saya, dengan melawat ke semua negara adalah misi peribadi untuk belajar sebanyak yang mungkin tentang dunia kita, keluar dari zon selesa dan berasa selesa di tempat yang tidak dikenali sambil mensasarkan untuk menjadi tauladan kepada generasi seterusnya".

Cassie dianggarkan telah membelanjakan lebih daripada $198,000 (hampir RM800,000) dalam usaha untuk memecahkan rekod, walaupun beliau mengakui banyak penaja yang tampil membantu meringankan beban perbelanjaanya.

Diantara cara Cassie menarik minat penaja untuk menaja adalah dengan cara mempromosikan hotel yang terkemuka, seperti Six Senses, Soneva dan Secret Bay, kepada lebih 460,000 pengikutnya di Instagram. Hebat bukan? Penginapan percuma pada masa sama boleh melancong dengan gembira.

"Semua tajaan dan biayaan awal ekspedisi ditanggung oleh saya. Sebelum berjaya mendapat penaja, ianya bukanlah sesuatu yang mudah untuk saya. Agak memeritkan juga" Jelas Cassie.

Sebagai aktivis keamanan yang bergiat aktif, sebahagian daripada aktiviti Cassie sepanjang perjalanannya adalah melibatkan diri dalam pertemuan dengan pelajar pelancongan di universiti-universiti untuk membincangkan tentang tanggungjawab dalam ekonomi dan pelancongan.

Secara purata, beliau menghabiskan 2 hingga 7 hari di setiap negara.

Anda boleh lawati laman Instagramnya untuk melihat lebih banyak gambar-gambar menarik sepanjang pengembaraannya di sini.

Kesimpulannya, pengalaman beliau boleh dijadikan ikutan bagi anda yang suka travel pada masa sama ingin travel secara percuma dengan meraih peminat di laman sosial untuk mendapatkan penaja.


9 Fakta Menarik Mengenai Lebah Madu Haiwan Paling Sibuk Di Dunia

Lebah madu adalah haiwan paling sibuk di dunia. Ia merupakan makhluk yang penuh dengan keajaiban. Disebalik madu yang dihasilkan, dan hanya dikonsum oleh manusia, tak ramai yang tahu mengenai lebah madu.

Topik sama ada lebah madu tidur atau tidak sentiasa menjadi perbahasan. Terdapat banyak yang mengatakan lebah ini tidak tidur dan akhirnya mati disebabkan keletihan. Kedua-dua kenyataan ini adalah benar dan tidak. Realitinya, lebah madu lebih kepada narcoleptic (masalah otak jangka panjang yang mengurangkan kebolehan mengawal kitaran tidur), daripada insomnia.

Para pengkaji telah memerhati lebah ini dlam jangka masa yang pendek iaitu 30 saat secara purata, di mana serangga ini tidak memberikan respon, sesungutnya layu dan badan menjadi relaks. Bagi lebah muda, ia agak kurang tidur, berbanding lebah tua yang kerap ulang-alik ke sarang untuk "quick nap".

Lebah muda biasanya sporadis dalam tabiat tidur mereka, sementara lebah yang lebih tua mempunyai tabiat tidur yang lebih kerap, bahkan berundur ke sel-sel sarang mereka untuk tidur cepat

Tidur sebentar ini adalah satu-satunya rehat yang lebah-lebah ini dapat nikmat sepanjang hidupnya. Di antara 3 hingga 6 minggu selepas ia boleh terbang, secara purata lebah madu akan bekerja, sehinggalah mereka mati, biasanya akibat keletihan.

Pernah tak anda tertanya-tanya bagaimana lebah mampu menghasilkan sarang lebah yang mempunyai bentuk yang sama, dan tepat, seperti ribuan heksagon digabungkan bersama? Bukan anda sahaja, malah Galiloe Galilei, ahli matematik yang sangat hebat pun kagum melihat kecekapan serangga kecil ini menghasilkan sudut yang sangat tepat bagi setiap heksagon pada sarang.

Sarang lebah liar pada mulanya berbentuk bulat seperti badan lebah, dan kemudiannya dipanaskan semasa pembentukan membuatkan dinding-dinding sarang tersebut cair dan menjadi bentuk semulajadi seperti yang anda lihat.

Mereka juga adalah makhluk pengembara, mencari makanan dan pulang ke sarang. Mereka sangat bijak bernavigasi dan mengira. Ketika pulang ke sarang, lebah akan melakukan tarian tersendiri. Tarian rumit dilakukan bagi memberitahu lebah-lebah lain tentang adanya makanan, memberitahu jarak, serta berapa banyak makanan yang ada.

Jika sumber makanan banyak dijumpai, lebah tersebut akan menari dengan lebih bertenaga, dan tarian kurang bertenaga menandakan sumber makanan adalah sedikit.

Mungkin anda beranggapan bahawa lebah madu memang sudah tahu bagaimana untuk menghasilkan madu sejak dilahirkan. Sebenarnya tidak, lebah ini tidak tahu bagaimana untuk melakukan apa-apa, seperti bayi manusia. Mereka diajarkan oleh lebah dewasa.

Kajian menunjukkan lebah mempelajari cara melakukan sesuatu daripada lebah yang berpengalaman. Mereka akan menuruti bunga-bunga yang dihurung oleh lebah dewasa. Lebah muda harus pantas dalam mempelajari sesuatu kerana lebah berusia harus kembali ke sarang untuk menjaga dan mempertahankan sarang mereka, serta mengurangkan penggunaan sayap untuk disimpan jika berlaku kecemasan.

Reseptor yang dimiliki oleh lebah madu adalah sangat sensitif. Ia mampu untuk mengesan debunga yang sangat kecil, di dalam kawasan yang besar. Kebolehan ini tidak terhad kepada debunga sahaja dan boleh dilatih terhadap benda lain.

Agensi keselamatan telah melakukan kajian dan eksperimen terhadap perkara ini dengan mendedahkan lebah ini kepada bau bahan kimia yang berkaitan dengan penghasilan bom. Lebah-lebah ini dilatih untuk menghurung, apabila bau tersebut dikesan.

Lebah-lebah ini dipasangkan alat pengesan kecil pada badan bagi memudahkan pengesanan lokasi yang dihurung di kawasan yang terbuka. Kamera kecil juga dapat mengesan pergerakann proboscis oleh lebah, yang mengharapkan ganjaran air gula, selepas berjaya mengesan sasaran.

Agak menakutkan, tetapi lebah boleh mengesan wajah individu. Oleh itu, anda berasakan mereka seperti mensasarkan dan mengejar anda secara khusus, sama seperti kebolehan manusia.

Proses yang dikenali sebagai pemprosesan konfigurasi digunakan oleh lebah dengan mengesan kumpulan garisan dan bentuk sebagai corak. Mereka mampu untuk mengingati corak ini di masa hadapan.

Satu eksperimen dijalankan oleh sekumpulan ahli biologi, di mana lebah ini diberikan makanan berkaitan dengan gambar muka, dan semangkuk air berkaitan dengan eleman yang bukannya wajah. Ahli-ahli biologi tersebut menyaksikan serangga ini belajar untuk mencari wajah, dengan ketepatan yang sangat tinggi.

Bagi upacara pengawanan, ia agak mengerikan bagi lebah jantan. Ia melibatkan perhambaan, dan kematian. Lebah yang bertangunggjawab untuk melakukan persenyawaan dengan ratu lebah adalah "lebah drone". Ketika mengawan, lebah ini kehilangan endophallus (zakar) yang kekal dalam badan ratu lebah.

Proses tersebut membuatkan perut lebah drone terbuka dan mati serta merta. Jika ia masih hidup, lebah yang cedera ini akan dihalau dari sarangnya. Ratu lebah akan menyimpan sperma dari lebah ini dan tidak lagi mengawan.

Bagi yang tak tahu, lebah mempunyai 5 mata. Namun, ia bukanlah penyebab mereka mampu melihat dengan lebih jelas. 2 daripada mata lebah adalah yang anda nampak, dan 3 lagi mata kecil terletak di tengah-tengah kepala untuk membantu navigasi ketika terbang.

Walaubagaimanapun, lebah tidak mampu melihat warna merah, dan mungkin melihat warna merah sebagai hitam. Namun, lebah madu mampu melihat sinaran ultraungu yang mana tidak dapat dilihat oleh manusia. Ia digunakan untuk membantu mencari sasaran pada bunga, di mana sinaran ultraungu lebih tinggi di tengah-tengah bunga.

Jika frekuensi sinaran ultraungu kurang, lebah-lebah ini akan hilang minat, kecuali jika mereka lapar.

Deria yang ada pada lebah amatlah hebat. Serangga ini mampu melihat perbezaan antara imej-imej, dalam masa 0.003 saat, berbanding manusia dengan 0.02 saat.

Jadi, manusia menonton dan melihat imej di kaca TV sebagai sebuah gambar, lebah pula melihat sebagai gabungan beratus-ratus imej. Kebolehan ini digunakan dalam proses pendebungaan, mengenalpasti sesuatu dan juga pengawanan.

Makanan bagi lebah adalah sangat ringkas. Debunga bagi larva, nektar untuk lebah drone dan pekerja. Dan apabila sumber makanan berkurangan, lebah-lebah ini akan menjadi kanibal. Ya, memang biasa bagi lebah madu untuk makan lebah-lebah lain dan juga telur leah apabila tiada makanan.

Ini untuk memastikan lebah-lebah lebih tua dapat hidup, yang mana adalah lebih penting bagi memastikan kemandirian spesis ini.